title: Daniel Jensen

text: Jensen aloitti aikuisten sarjoissa vuonna 1996 Boldklubben af 1893 -nimisen joukkueen riveissä Tanskan ykkösdivarissa. Hän siirtyi hollantilaiseen SC Heerenveeniin vuonna 1998. Vuonna 2003 hän siirty Espanjan La Ligassa pelanneeseen Real Murciaan. Kausi ei mennyt Murcian kannalta hyvin, joten se putosi alempaan sarjaan. Jensen sen sijaan onnistui, ja hänen hyvät otteensa huomattiin useissa saksalaisseuroissa. Hän siirtyi miljoonan euron siirtosummalla Werder Bremeniin. Sittemmin hän pelasi muun muassa italialaisseura Novarassa.


title: Daniel Jensen

text: Tanskan alle 19-vuotiaiden joukkueessa Jensen esiintyi ensimmäistä kertaa syyskuussa 1995. Yhteensä hän pelasi U-19-joukkueessa 16 ottelua, joissa hän teki kolme maalia. Alle 20-vuotiaiden joukkueessa hän pelasi 19 ottelua, joissa tehtyjä maaleja kaksi. Aikuisten maajoukkueessa Jensen debytoi helmikuussa 2002. Hän oli maajoukkueen mukana Euroopan mestaruuskilpailuissa 2004; hän pelasi kaksi peliä kokonaisuudessaan ja tuli yhdessä vaihdosta kentälle. Kaikkiaan hän pelasi urallaan 52 maaottelua ja teki niissä kolme maalia.


title: Egyptin pyramidit

text: Egyptin pyramidit ovat kivestä rakennettuja pyramideja muinaisessa Egyptissä. Ne rakennettiin faaraoiden haudoiksi. Tunnetuimmat niistä ovat Gizan pyramidit, joista suurin on alun perin yli 146 metriä korkea Kheopsin pyramidi. Pyramideja on Gizan lisäksi myös muun muassa Dahshurissa, Meidumissa, Abusirissa ja Hawarassa.


title: Egyptin pyramidit

text: Suurin osa Egyptin pyramideista rakennettiin vanhan valtakunnan, varsinkin neljännen ja viidennen dynastian aikana, mutta muutamia pienempiä rakennettiin vielä esimerkiksi keskivaltakunnan 12. dynastian aikana.


title: Egyptin pyramidit

text: Egyptistä on vuoteen 2008 mennessä löytynyt yhteensä 138 pyramidia, ja lisää uskotaan löytyvän.


title: Egyptin pyramidit

text: Egyptin pyramidit olivat Egyptin kuninkaiden, jumalina pidettyjen faaraoiden hautoja. Pyramidin sisään sijoitettiin kuninkaan sarkofagi, jonne kuninkaan muumio sijoitettiin pysyvästi. Kuninkaan uskottiin siirtyvän pyramidissa tuonpuoleiseen muiden jumalten seuraan. Kuningas muumioitiin, koska maallisen ruumiin säilyttämisen uskottiin olevan välttämätöntä tuonpuoleiseen siirtymiselle. Egyptiläiset uskoivat kuninkaansa ka-sielun olevan ruumiin seuralainen ja tarvitsevan ylläpitoa, minkä vuoksi pyramidit rakennettiin ja niihin jätettiin uhrilahjoja. Vainajan ba-sielun uskottiin olevan ihmispäinen lintu, jonka muodossa henki liikkui haudassa ja sen ulkopuolella. Varhaiset porraspyramidit symboloivat taivaaseen johtavia portaita ja myöhemmät sileät pyramidit symboloivat ilmeisesti auringonsäteitä.


title: Egyptin pyramidit

text: Ennen pyramideja Egyptin kuninkaat haudattiin mastaboihin, jotka olivat penkin muotoisia kumpuja. Porraspyramidit syntyivät kun mastaboja alettiin rakentaa toistensa päälle.


title: Egyptin pyramidit

text: Egyptin ensimmäisen pyramidin, Sakkaran porraspyramidin, rakennutti vanhan valtakunnan aikaisen kolmannen dynastian faarao Djoser 2600-luvulla eaa. Sakkaran porraspyramidi oli ensimmäinen kivestä tehty monumentti; sitä edeltäneitä monumentteja ei ole juurikaan säilynyt, sillä ne rakennettiin savitiilistä. Pyramidin suunnitteli faarao Djoserin korkein virkamies ja arkkitehti Imhotep. Djoserin seuraajan Sekhemkhetin porraspyramidi jäi keskeneräiseksi, eikä häntä ilmeisesti ollut haudattu siihen. Myös seuraavat faaraot Khaba ja Huni rakensivat omat porraspyramidinsa. Hunin pyramidi tosin romahti myöhemmin, ja siitä on jäänyt jäljelle tornimainen rakennelma.


title: Egyptin pyramidit

text: Neljännen dynastian ensimmäinen faarao Sneferu rakennutti kaksi pyramidia ja mahdollisesti viimeisteli isänsä Hunin aloittaman pyramidin. Näistä suurin on niin sanottu Taitettu pyramidi, jonka nousukulma loivenee huippua kohti. Sneferun poika Khufu (Kheops) rakennutti haudakseen Kheopsin pyramidin, joka on kaikista pyramideista suurin. Kheopsin pyramidi eroaa muista pyramideista myös siten, että siinä on kolme erillistä kammiota. Khufun seuraaja Djedefra rakennutti pyramidinsa Gizasta viisi kilometriä pohjoiseen, eikä siitä ole enää paljoa jäljellä. Hänen seuraajansa Khefren rakennutti lähes Kheopsin pyramidin korkuisen Khefrenin pyramidin sen viereen. Pyramidin huipulla on yhä jäljellä sen alkuperäistä pinnoitusta. Khefrenin poika Menkaure rakennutti Gizan kolmannen pyramidin, Mykerinoksen pyramidin, joka on naapureitaan pienempi. Neljännen dynastian viimeinen faarao, Sepseskaf, ei enää rakennuttanut pyramidia.


title: Egyptin pyramidit

text: Viidennen dynastian faaraot rakensivat hautamonumenttinsa yleensä Sakkaraan ja Abusiriin. Nämä pienehköt pyramidit eivät ole säilyneet yhtä hyvin kuin neljännen dynastian pyramidit. Myös 12. dynastian ja 25. dynastian faaraot rakensivat pieniä pyramideja.


title: Egyptin pyramidit

text: Kun pyramidit olivat osoittautuneet helpoiksi kohteiksi haudanryöstäjille, egyptiläiset alkoivat haudata kuninkaitaan salaisiin kalliohautoihin.


title: Egyptin pyramidit

text: Ennen kuin pyramidin rakennustyöt aloitettiin, pyramidi suunnattiin niin, että sen länsisivu osoitti suoraan pohjoiseen. Poikkeamat ovat usein hyvin pieniä, esimerkiksi tarkimmin suunnatun Kheopsin pyramidin kohdalla vain kolme kaariminuuttia. Tämän vuoksi on arveltu, että suuntaaminen tehtiin tähtien avulla, sillä auringon avulla tehty suuntaaminen ei olisi ollut riittävän tarkka. Kirkkain tarkoitukseen sopiva tähtipari oli Mizar ja Kochab. Koska tähdet liikkuvat taivaankannella ajan myötä, pyramidien suuntauksessa on ajallisesti johdonmukainen lännestä itään etenevä pieni suuntausvirhe. Koska tähtien liike tunnetaan, tämän virheen avulla pyramidien suuntaamishetket on mahdollista ajoittaa viiden vuoden tarkkuudella, olettaen että suuntaus on tehty mainittujen tähtien mukaan. Näin saatu ajoitus poikkeaa noin 60–75 vuotta historiallisten, mutta epävarmojen, lähteiden pohjalta tehdystä ajoituksesta.


title: Egyptin pyramidit

text: Pyramidien rakennukseen käytetty kalkkikivi louhittiin yleensä rakennuspaikan läheltä. Ulkoverhoiluun käytettiin hienoa valkoista kalkkikiveä Turahista, Kairon läheltä. Joskus hautakammiot verhoiltiin kovilla graniittilaatoilla, joita tuotiin Assuanista Niilin yläjuoksulta.


title: Egyptin pyramidit

text:
Kalkkikivilohkareet muokattiin oikean kokoikseksi kuparisilla tai pronssisilla taltoilla ja kovilla puunuijilla. Graniittia työstettiin doleriittimoukareilla. Lohkareet varastoitiin kaivoksiin ja lastattiin Niilin tulvan aikaan veneisiin. Tulvan aikana veneet pääsivät lähemmäs niin kaivosta kuin pyramidiakin. Perillä kivet vedettiin pyramidille ja ramppia pitkin sen sivua ylös.
Rampin muotoa ei tiedetä – se saattoi olla suora, yhtä sivua pitkin siksakkia nouseva, tai pyramidia kiertävä. Ramppeja on käytetty ainakin joskus, sillä joidenkin pienten 3. dynastian pyramidien vierestä sellaisia on löydetty.


title: Egyptin pyramidit

text: Rakentajat mahdollisesti pystyttivät rampin molemmin puolin tolpat ja asettivat niiden ympärille köydet, ja tämän vinssimekanismin avulla lohkareet vedettiin kelkassa jyrkkää luiskaa pitkin ylös.


title: Egyptin pyramidit

text:
Ylhäällä kivet sovitettiin paikoilleen köysien ja vipujen avulla. Lopuksi pyramidin ulkopinta katettiin katekivillä, jotka hangattiin sileiksi ja kiiltäviksi. Nykyisissä pyramideissa katekiviä on jäljellä enää Khefrenin pyramidin huipulla.
Pyramidien kanssa samaan aikaan paikalle rakennettiin temppeleitä, kappeleita, muita hautoja ja muureja. Kaikkien rakennusten käyttötarkoitusta ei tunneta. Temppeleihin pystytettiin kuninkaan patsaat. Joskus pyramidin lähelle haudattiin laivoja. Viidennen ja kuudennen dynastian pyramidien seiniin kaiverrettiin pyramiditekstejä, jotka ovat nykyisin tärkeä lähde egyptiläisen uskonnon ymmärtämisessä.


title: Egyptin pyramidit

text: Faaraon ruumis tuotiin paikalle Niiliä pitkin ja muumioitiin luultavasti laaksotemppelissä. Muumio haudattiin pyramidiin, joka suljettiin valtavilla kivitapeilla ja katettiin hiotulla kivellä, joka peitti sisäänkäynnit. Siitä huolimatta kaikki Egyptin pyramidit on ryöstetty.


title: Egyptin pyramidit

text: Pyramidien rakentaminen oli tuhansien miesten vuosikausia kestänyt jättiurakka. Gizan pyramidien rakentajille rakennettiin majapaikat pyramidien viereen. Yhdessä majassa asui 12 miestä.


title: Egyptin pyramidit

text: Teorian sementistä valetuista lohkareista esitti ensimmäisen kerran ranskalainen Joseph Davidovits 1980-luvulla. Viime vuosina hän on saanut belgialaisen Notre-Dame de la Paix -yliopiston fyysikon Guy Demortierin tuen. Demortier ei usko, että pyramidien rakentaminen kokonaisista kivilohkareista olisi ollut edes mahdollista.


title: Egyptin pyramidit

text: Uudistettu ramppiteoria on ranskalaisen arkkitehti Jean-Pierre Houdin julkaisema keväällä 2007. Sen mukaan Kheopsin kivet kiskottiin ylös pyramidin sisällä kulkevia ramppeja pitkin. Pyramidien kulmat olisivat myös jätetty auki, jotta kivien kääntäminen olisi ollut mahdollista. National Geographic -kanavan dokumentti esitti, että Houdin teoria mahdollistaa sen, että pyramidien sivut kohtaavat symmetrisesti rakennelman huipulla sen rakennuttua, jota aiemmat teoriat eivät ehkä mahdollista.


title: Cölln

text: Cölln oli vanhan Berliinin sisarkaupunki kaupunkien yhdistymiseen saakka. Se sijaitsi Spreeinselin eteläisessä osassa, Brandenburgin rajakreivikunnassa.


title: Cölln

text: Cölln mainittiin ensimmäisen kerran kirjallisesti vuonna 1237, ja Berliini puolestaan vuonna 1244. Kaupunkeja erotti vain Spreejoki, ja täten ne olivat tiiviissä yhteydessä toisiinsa alusta alkaen. Magdeburgista itään kulkeneen kauppareitin kuljettua myös kaksoiskaupungin läpi, Cölln-Berliinistä tuli hyvin nopeasti vaurasta aluetta.


title: Cölln

text: Cöllnin ja Berliinin harjoittama yhteinen politiikka johti vuonna 1308 liittoutumiseen kaupunkien Brandenburg an der Havel, Frankfurt an der Oder ja Salzwedel kanssa. Liittoutumisella haluttiin puolustaa kaupunkien oikeutta itsehallintoon. Vaaliruhtinas Fredrik II kuitenkin päätti Cöllnin ja Berliinin itsehallinnon muodostamalla niistä residenssikaupunkinsa vuonna 1451. Vuonna 1709 kaupungit liittyivät yhdeksi kaupungiksi muodostaen nykyisen Berliinin perustan. Vanhan Berliinin ollessa tuohon aikaan kaksikertaa suurempi kuin Cölln, sai uusi kaupunki nimekseen Berliini.


title: Cölln

text: Cöllnin nimi on yhä jäljellä Berliinin kaupunginosan Neuköllnin, puiston Köllnischer Parkin ja kadun Am Köllnischen Parkin nimissä. Neuköllnin alue oli alun perin Cöllnin eteläistä aluetta.


title: Sint-Amands

text: Sint-Amands on kunta Belgiassa Antwerpenin provinssissa. Vuoden 2018 alussa Sint-Amandsin väkiluku oli 8 479. Kokonaispinta-ala on 15,58 neliökilometriä ja asukastiheys 544 asukasta neliökilometrillä. Kuntaan kuuluu kolme kunnanosaa, Lippelo, Oppuurs ja varsinainen Sint-Amands.


title: Sint-Amands

text: Sint-Amands ja Puurs liittyvät vuoden 2019 alussa yhteen ja muodostavat uuden Puurs-Sint-Amandsin kunnan.


title: Saksan Grand Prix 2001

text:
Saksan Grand Prix 2001 oli Formula 1 -kauden 11. osakilpailu, joka ajettiin 29. heinäkuuta 2001 Hockenheimringilla Saksassa. Kilpailun voitti Williamsilla ajanut Ralf Schumacher, jolle voitto oli kauden kolmas.
Vuoden 2001 kilpailu oli viimeinen, joka ajettiin 6,8 kilometriä pitkällä vanhalla Hockenheimringillä.


title: Ragnhild Hveger

text: Ragnhild Tove Andersen (o.s. Hveger, 10. joulukuuta 1920 Nyborg – 1. joulukuuta 2011) oli tanskalainen uimari, olympiamitalisti ja euroopanmestari.


title: Ragnhild Hveger

text: Nyborgissa vuonna 1920 syntynyt Hveger saavutti hopeaa naisten 400 metrin vapaauinnista Berliinin kesäolympialaisissa 1936. Vuonna 1941 Hveger piti hallussaan yhdeksäätoista vapaauinnin ennätystä; naisten 1 500 metrin vapaauinnin maailmanennätys hänellä oli hallussaan aikavälillä 3. heinäkuuta 1938 – 23. heinäkuuta 1955.


title: Ragnhild Hveger

text: Hveger ei osallistunut vuoden 1948 kesäolympialaisiin, jossa tanskalaiset naiset menestyivät hyvin, mutta teki paluun Helsingin kesäolympialaisissa vuonna 1952. Hänelle myönnettiin vuonna 1966 paikka International Swimming Hall of Famessa.


title: Vytautas Landsbergis

text: Vytautas Landsbergis (s. 18. lokakuuta 1932, Kaunas) on liettualainen professori ja poliitikko. Hän oli Liettuan ensimmäinen valtionpäämies sen itsenäistyttyä Neuvostoliitosta.


title: Vytautas Landsbergis

text: Landsbergis valmistui 1955 Liettuan musiikkikonservatoriosta ja kirjoitti väitöskirjansa 1969. Hän työskenteli professorina konservatoriossa ja pedagogisessa instituutissa.


title: Vytautas Landsbergis

text: Landsbergis liittyi oli 1988 yksi Liettuan itsenäisyyttä ajaneen 1988 Sąjūdisiksen perustajista. Sen voitettua vaalit 1990 Landsbergisistä tuli korkeimman neuvoston puhemies ja siten valtionpäämies. 11. maaliskuuta 1990 hän johti parlamentin istuntoa, jossa julistettiin Liettuan itsenäisyys palautetuksi. Maasta tuli ensimmäinen itsenäisyyteen pyrkinyt Neuvostoliiton neuvostotasavalta. Neuvostoliitto yritti keskeyttää itsenäisyyshaaveet mm. talousboikotilla, mutta muidenkin neuvostotasavaltojen itsenäisyysjulistuksen seurasivat pian.


title: Vytautas Landsbergis

text:
Landsbergis oli puhemiehenä aina marraskuun 1992 vaaleihin asti. Seuraavana vuonna hän perusti uuden puolueen, Kotimaan liiton (Liettuan konservatiivit) (Tėvynes Sąjunga (konservatoriai)), joka sai murskavoiton vuoden 1996 vaaleissa. Landsbergis oli uudelleen puhemies 1996–2000. Hän pyrki myös presidentiksi 1997, mutta jäi kolmanneksi saaden 15,9 % äänistä. Toisella kierroksella hän tuki Valdas Adamkusta.
Landsbergis tuli tuli tunnetuksi radikaalispopulistisista mielipiteistään. Hän mm. teki vuonna 2000 kannatuksensa hiipuessa lakiehdotuksen korvauksien vaatimisesta Venäjältä Neuvostoliiton miehityksestä.


title: Vytautas Landsbergis

text: Vuonna 2004 professori Landsbergis valittiin Euroopan parlamenttiin Liettuan edustajana.


title: Vytautas Landsbergis

text: Landsbergis on yksi merkittävimpiä Fluxus-liikkeen taiteilijoita.


title: Janet Jagan

text: Janet Rosalie Jagan (o.s. "Rosenberg"; 20. lokakuuta 1920 – 28. maaliskuuta 2009) oli yhdysvaltalaissyntyinen guyanalainen poliitikko, joka toimi Guyanan pääministerinä vuonna 1997 ja presidenttinä 1997–1999.


title: Janet Jagan

text: Janet Rosenberg syntyi keskiluokkaiseen juutalaisperheeseen Chicagossa. 1920. Hänen isovanhempansa olivat molemmat juutalaisia maahanmuuttajia Unkarista ja Romaniasta. Vuonna 1942 Janet opiskeli sairaanhoitajaksi Chicagossa, jossa hän tapasi tulevan aviomiehensä, guyananintialaisen Cheddi Jaganin, joka oli hammaslääketieteen opiskelija Northwestern-yliopistossa. He avioituivat 1943 ja muuttivat Guyanaan.


title: Janet Jagan

text: Guyanassa Janet Jaganista ei tullut pelkästään Guyanan ensimmäinen, vaan myös koko Etelä-Amerikan historian toinen naispuolinen valtionpäämies, Isabel Perónin jälkeen.


title: Janet Jagan

text: Jagan luopui vuonna 1999 presidentin virastaan ministeri Bharrat Jagdeon hyväksi.


title: Janet Jagan

text: Jaganilla oli paitsi poliittinen, myös kirjallinen ura; hän oli pitkään aktiivinen maansa kulttuuripiireissä.


title: Konstruktiokielioppi

text: Konstruktiokielioppi on eräänlainen kielen kuvaustapa, jonka voidaan katsoa syntyneen vuonna 1995. Konstruktiokieliopin ensimmäisenä kehittäjänä pidetään Charles J. Fillmorea.


title: Konstruktiokielioppi

text: Kuvaustavan lähtökohta on, että kaikenlaisia kielellisiä ilmiöitä tulisi kohdella tasaveroisesti muodostettaessa käsitystä kielen rakenteesta. Siksi esimerkiksi murteet ovat yhtä tärkeitä kuin yleiskieli.


title: Konstruktiokielioppi

text: Konstruktiokieliopin keskeinen käsite on konstruktio. Sillä tarkoitetaan abstraktia yhteenliittymää, jonka muodostavat ilmauksen muoto, merkitys ja osin myös funktio.


title: Konstruktiokielioppi

text: Kotikielen seura, Virittäjän artikkeli


title: Konstruktiokielioppi

text: Helsingin yliopisto, Jaakko Leino, Konstruktiokielioppi


title: Yrjö Wallinmaa

text: Yrjö August Wallinmaa (vuoteen 1912 "Wallenius"; 8. heinäkuuta 1892 – 4. heinäkuuta 1943 Inari) oli Oulun hiippakunnan piispa.


title: Yrjö Wallinmaa

text: Wallinmaa vihittiin papiksi 1917. Vuosina 1918–1943 hän toimi monissa eri tehtävissä Oulun seurakunnissa ja lyhyen aikaa myös kirkkoherrana Iisalmessa. Vuonna 1941 hänet nimitettiin Oulun tuomiorovastiksi. Tuosta virasta hänet valittiin Oulun hiippakunnan piispaksi 8. huhtikuuta 1943.


title: Yrjö Wallinmaa

text: Wallinmaa ei ehtinyt olla piispana kauan, kun hän tutustumismatkallaan pohjoisen Lapin seurakuntiin joutui neuvostopartisaanien hyökkäyksen kohteeksi 4. heinäkuuta 1943. Hyökkäyksessä, joka tapahtui Inarin Laanilassa, kuoli piispa Wallinmaa ja kolme muuta suomalaista. Yleensä hyökkäyksistä vaiettiin sotasensuurin vuoksi, mutta piispan mukana olo nosti tapauksen julkisuuteen. Piispa Wallinmaan sankarihautajaiset pidettiin 9. heinäkuuta. Hänet on haudattu Oulun hautausmaalle.


title: Staatsoper Unter den Linden

text: Staatsoper Unter den Linden (myös "Lindenoper") on Saksan pääkaupungin Berliinin vanhin oopperatalo ja vanhin säilynyt teatterirakennus. Se sijaitsee nimensä mukaisesti Unter den Linden -kadun varrella.


title: Staatsoper Unter den Linden

text: Preussin kuningas Fredrik II Suuri toimeksiantoi alkuperäisen oopperarakennuksen rakennuttamisen vuonna 1741. Hoviooppera vihittiin 7. joulukuuta vuonna 1742 Carl Heinrich Graunin teoksella "Cleopatra e Cesare". Oopperarakennus oli osa Forum Fridericianumin (nyk. Bebelplatz) kokonaisuutta ja sen suunnittelusta oli vastannut arkkitehti Georg Wenzeslaus von Knobelsdorff. Se oli myös ensimmäinen kuninkaallinen teatterirakennus Saksassa sekä suurin tuon ajan Euroopassa. Vuonna 1787 rakennusta uudistettiin arkkitehti Carl Gotthard Langhansin johdolla.


title: Staatsoper Unter den Linden

text: Oopperarakennus paloi maan tasalle vuoden 1843 elokuussa. Vuotta myöhemmin vihittiin uusi, Carl Gotthard Langhansin suunnittelema oopperarakennus käyttöön Giacomo Meyerbeerin teoksella "Ein Feldlager in Schlesien". Rakennusta uudistettiin jonkin verran vuonna 1869.


title: Staatsoper Unter den Linden

text: Vuonna 1842 Gottfried Wilhelm Taubert aloitti oopperassa säännöllisten sinfoniakonserttien perinteen. Samana vuonna Giacomo Meyerbeer seurasi Gaspare Spontinia oopperan Generalmusikdirektorina. Vuoden ajan myös Felix Mendelssohn Bartholdy johti oopperassa sinfoniakonsertteja.


title: Staatsoper Unter den Linden

text: Oopperatalo nimettiin nykyiselleen, Staatsoper Unter den Lindeniksi vuonna 1918 Saksan keisarikunnan romahdettua. Käytyään läpi suuren kunnostusoperaation, oopperatalo jälleenavattiin vuoden 1928 huhtikuussa.


title: Staatsoper Unter den Linden

text:
Toisessa maailmansodassa Staatsoper tuhoutui Berliinin ilmapommituksissa kahdesti. Ensimmäinen tuhoutuminen tapahtui vuoden 1941 huhtikuussa, jonka jälkeen se rakennettiin uudelleen E. Meffertin johdolla.
Toinen tuhoutuminen tapahtui helmikuussa 1945. Oopperatalo rakennettiin jälleen uudelleen, tällä kertaa Richard Paulickin johdolla vuosina 1952–1955. Tuolloin se rakennettiin alkuperäistä Knobelsdorffin oopperataloa mukaillen. Molempien jälleenrakennusurakoiden jälkeen ooppera avattiin Richard Wagnerin teoksella "Die Meistersinger von Nürnberg".


title: Staatsoper Unter den Linden

text: Sodan päätyttyä ooppera sai 1945 nimen "Deutsche Staatsoper Berlin". Ennen Paulickin johtamien jälleenrakennustöiden valmistumista vuonna 1955 ooppera soitti Admiralspalastissa. Vuosina 1983–1986 oopperataloa restauroitiin laajalti. 1990-luvulla se sai takaisin nimensä Staatsoper Unter den Linden.


title: Simon Ignatius Pimenta

text: Simon Pimenta (1. maaliskuuta 1920 – 19. heinäkuuta 2013) oli intialainen kirkonmies. Hän toimi Mumbain katolisena arkkipiispana vuodesta 1978 vuoteen 1996, jolloin häntä seurasi Ivan Dias.


title: Simon Ignatius Pimenta

text: Pappisvihkimyksensä 21. joulukuuta 1949 saanut Pimenta oli yksi kardinaaleista 28. kesäkuuta 1988 alkaen. Hän oli vuonna 2005 kuitenkin jo 85-vuotias, eikä siten voinut osallistua uuden paavin valintaan.


title: Arabo

text:
Arabo (armeniaksi Արաբո) (1863–1893), syntyjään "Arakel" oli tunnettu armenialainen sotilasjohtaja ja yksi ensimmäisiä armenialaisia itsenäisyystaistelijoita 1800-luvun lopulla.
Arabo opiskeli Arakelotsin luostarikoulussa Mushissa. 1880 luvun lopulta lähtien hän johti armenialaisia vapaustaistelijajoukkoja Sasunissa ja Taronissa. Vuonna 1892 turkkilaiset viranomaiset pidättivät hänet ja hän sai 15 vuoden vankeustuomion, mutta hän onnistui pakenemaan ja liittymään jälleen joukkoihinsa.
Arabo surmattiin vuonna 1893 taistelussa kurdijoukkoja vastaan tiellä Khnusista Mushiin (Länsi-Armeniassa, nykyisen Turkin alueella).


title: László Paskai

text: László Paskai (8. toukokuuta 1927 Szeged – 17. elokuuta 2015) oli unkarilainen katolinen kirkonmies.


title: László Paskai

text: Paskai oli 23-vuotias saadessaan pappisvihkimyksensä 3. maaliskuuta 1951. Hän toimi mm. Veszprémin piispana alkaen 31. maaliskuuta 1979.


title: László Paskai

text: Paskai toimi aikavälillä 3. maaliskuuta 1987 – 7. joulukuuta 2002 Esztergomin ja Budapestin hiippakunnan arkkipiispana. Häntä seurasi Péter Erdő.


title: László Paskai

text: Paskaista tehtiin kardinaali 28. kesäkuuta 1988, ja hän osallistui uuden paavin valintaan vuonna 2005. Hän menetti äänioikeutensa täytettyään 80 vuotta toukokuussa 2007.


title: James Ensor

text: James Ensor (13. huhtikuuta 1860 – 19. marraskuuta 1949) oli belgialainen taidemaalari ja taidegraafikko, jolla oli merkittävä vaikutus ekspressionismiin ja surrealismiin. Hän asui melkein koko elämänsä Ostendessa. Hän kuului taiteilijaryhmään Les XX.


title: James Ensor

text: Ensorin isä oli englantilaista syntyperää, ja hänen äitinsä oli flaamilainen. Köyhänä oppilaana hän joutui jättämään koulun viisitoistavuotiaana ja opiskelemaan taidetta kahden paikallisen taiteilijan opissa. Vuodet 1877–1880 hän opiskeli Brysselissä Académie Royale des Beaux-Artsissa, jossa hänen opiskelutoverinaan oli Fernand Khnopff. Hänen teoksiaan oli ensi kerran esillä 1881.


title: James Ensor

text: Vaikka Ensorin nuoruuden työt, kuten "Venäläistä musiikkia" (1881) ja "Juopottelijat" (1883), kuvaavat realistisia tapahtumia synkkään tyyliin, hänen palettinsa kirkastui sittemmin ja hän suosi eriskummallisia aiheita. Sellaiset maalaukset kuin "Järkyttävät naamiot" (1883) ja "Luurangot tappelevat hirtetystä miehestä" (1891) sisältävät hahmoja irvokkaissa naamioissa, jotka olivat saaneet herätteen hänen äitinsä lahjatavaramyymälästä Ostendin jokavuotisilla karnevaaleilla. Vuosina 1880–1917 hänellä oli ateljee vanhempiensa talon ullakolla.


title: James Ensor

text: Naamioteemaa Ensor käytti usein. Hänen katsotaan ilmaisseen niillä luonteenpiirteitä ja tunnetiloja. Hän käytti niitä enemminkin paljastamis- kuin peittämistarkoituksessa. Myös hänen omassakuvassaan leijailevat maskit. Ensorin ekspressiivisyys, painajaismaisillaankin groteskeine hahmoineen oli kirkasväristä ja hyvin maalauksellista.


title: James Ensor

text: 1800-luvun lopulla hänen töistään suurinta osaa syytettiin pahennusta herättäväksi, etenkin maalausta "Kristus saapuu Brysseliin" (1888), mutta hän asetti töitään edelleen näytteille, ja vähitellen hän alkoi saada hyväksyntää ja arvostusta. Vuonna 1920 hänellä oli suuria näyttelyjä, 1929 belgialainen säveltäjä Flor Alpaerts sävelsi "James Ensor -sarjan", ja kuningas Albert nimitti Ensorin paroniksi. 1900-luvun ensivuosikymmenellä hänen tuotantonsa kuitenkin väheni, ja kriitikot ovat yleisesti pitäneet Ensorin 50 viimeistä vuotta pitkänä alamäkenä.


title: James Ensor

text: James Ensoria pidetään 1800-luvun taiteen uudistajana, ja hänen katsotaan antaneen vaikutteita Kleelle, Emil Noldelle, ja muille 1900-luvun ekspressionistisille ja surrealistisille taiteilijoille.


title: James Ensor

text: Hänen teoksiaan on runsaasti Brysselissä Belgian kuninkaallisen taidemuseon Nykytaiteen museossa, ja niitä on näytteillä Kuninkaallisessa taidemuseossa Antwerpenissa. Kokoelma hänen kirjeitään on Brysselissä Kuninkaallisen taidemuseon nykytaiteen arkistossa.


title: Robert Costanzo

text: Robert P. Costanzo (s. 20.11.1942. Brooklyn, New York) on yhdysvaltalainen näyttelijä, joka tunnetaan erityisesti näyteltyään usein rikollista, keskiluokkalaista rakennusmiestä tai poliisia.


title: Robert Costanzo

text: Uransa 1970-luvulla aloittanut Costanzo on esiintynyt jo yli 100 elokuvassa, joista ensimmäinen oli "Hikinen iltapäivä". Muita elokuvia ovat muun muassa "Bronxin kapinallinen", "Golden Club", "Myrskyävä sydän", "Tuhoisa terapeutti" ja "Racing Ace". Lisäksi hän on esiintynyt monissa televisiosarjoissa, joista ensimmäinen oli vuonna 1978 sarjassa "Rhoda". Costanzo on esiintynyt lähinnä vierailevissa rooleissa televisiosarjoissa, jonka myötä niitä on kertynyt useita, kuten "Charlien enkelit", "Teho-osasto", "Will & Grace", "Joey", "Päivien viemää", "Boston Legal" ja "Hannah Montana".


title: Robert Costanzo

text: Costanzo on tehnyt mittavan uransa aikana myös äänirooleja, joista ensimmäinen ja merkittävin oli animaatiosarjassa "Batman" vuonna 1992 myöhemmin samana vuonna hän teki yhden ääniroolin televisiosarjaan "Beverly Hills 90210". Toinen merkittävä äänirooli oli Philoctetes "Herculesissa". Myöhemmin 2010 Costanzo kuultiin Joen äänenä "Mafia II" -videopelissä.


title: Francesco Moser

text: Francesco Moser (s. 19. kesäkuuta 1951 Giovo, Trenton maakunta) on entinen italialainen maantiepyöräilijä, klassikoiden erikoismies.


title: Francesco Moser

text: Moser menestyi suurkilpailuista parhaiten Pariisi-Roubaix'ssa. Sijoituttuaan toiseksi belgialaisten Roger De Vlaeminckin (vuonna 1974) ja Marc Demeyerin (1976) jälkeen hän voitti "Pohjoisen helvetin" kolme kertaa peräkkäin: 1978 ja 1979 ennen De Vlaeminckia sekä 1980 ennen ranskalaista Gilbert Duclos-Lassallea. Moser oli lisäksi kolmas vuosina 1981 (Bernard Hinault'n ja De Vlaeminckin jälkeen) sekä 1983 Hennie Kuiperin ja Duclos-Lassallen takana.


title: Francesco Moser

text: Muista pyöräilyn "monumenteista" Moser voitti Lombardian ympäriajon vuosina 1975 ja 1978 sekä Milano–San Remon 1984. Suurista yhden päivän klassikoista hän voitti lisäksi Pariisi-Toursin 1974, La Flèche Wallonnen ja Züri-Metzgeten 1977 sekä Gent-Wevelgemin 1979.


title: Francesco Moser

text: Moser sijoittui hopealle vuoden 1976 maantieajon MM-kilpailussa Belgian Freddy Maertensin jälkeen. Seuraavana vuonna Moser voitti lajin maailmanmestaruuden ennen saksalaista Dietrich Thurauta. Vuonna 1978 hän oli hopealla Alankomaiden Gerrie Knetemanin jälkeen.


title: Francesco Moser

text: Moser ei ollut parhaimmillaan pitkissä vuoristonousuissa, joten hänen menestyksensä suurissa ympäriajoissa ei ollut yhtä hohdokas kuin klassikoissa. Hän voitti kuitenkin vuoden 1984 Italian ympäriajon ennen Ranskan Laurent Fignonia ja Italian Moreno Argentinia. Moser ratkaisi maglia rosa -paidan itselleen aika-ajoetapeilla. Hän voitti "Giro d'Italian" pistekilpailun, Maglia ciclaminon vuosina 1976, 1977, 1978 ja 1982.


title: Francesco Moser

text: Moser rikkoi vuonna 1984 Eddy Merckxin 12 vuotta kestäneen tunninajon maailmanennätyksen. Vuonna 1999 hän myönsi käyttäneensä ME-ajossaan veridopingia.


title: Risto Parjanne

text:
Risto Juhani Parjanne (s. )
 on Suomen kuntien yhteistyöelimen Kuntaliitto ry:n entinen toimitusjohtaja. Hänen toimialueensa kattoi muun muassa liiton konsernijohdon, valtion ja kuntien väliset suhteet, liiton kansainväliset suhteet ja viestinnän. Kuntaliitossa hänellä oli selkeä työnjako varatoimitusjohtajien Timo Kietäväisen ja Kari-Pekka Mäki-Lohiluoman kanssa. Parjanne kuului myös sisäasiainministeriön kunnallistalouden ja hallinnon neuvottelukuntaan.


title: Risto Parjanne

text: Ennen tätä Risto Parjanne toimi Oulun kaupunginjohtajana 1991–1999. Nuoruutensa Parjanne on viettänyt Kouvolassa.


title: Risto Parjanne

text: Puoluetaustaltaan Parjanne on sosialidemokraatti ja koulutukseltaan yhteiskuntatieteiden maisteri.


title: Risto Parjanne

text: Parjanne herätti huomiota syksyllä 2007 vaatimalla rajauksia hyvinvointipalveluihin kuntien talouden pelastamiseksi. Parjanne vaatii kansalaisten julkisten palveluiden omavastuun nostamista. Tämä tehtäisiin hänen mukaansa esimerkiksi lukioiden maksullisuudella, terveydenhuollon maksukorotuksilla sekä aluesairaaloiden vähentämisellä. Toisaalta Parjanne haluaa peruskoulun olevan jatkossakin maksuton. Keväällä 2009 Parjanne ehdotti maksuja kuntien harrastuspalveluille. Hänen mukaansa kuntalaisten omavastuuta harrastetoiminnasta joudutaan miettimään.


title: Risto Parjanne

text: Kuntaliitosten suhteen Parjanne oli myönteisellä kannalla, eikä hän vaatinut esimerkiksi yhdistettäville kunnille yhteistä maarajaa.


title: Konzerthausorchester Berlin

text: Konzerthausorchester Berlin (vuoteen 2006 "Berliner Sinfonie-Orchester" eli BSO) on sinfoniaorkesteri Saksan pääkaupungista Berliinistä. Se kuuluu Berliinin suurimpiin orkestereihin ja perustettiin vuonna 1952. Orkesteri toimii Karl Friedrich Schinkelin suunnittelemassa Konzerthaus Berlinissä, jossa se soittaa noin 100 konserttia kaudessa.


title: Zolotinka

text: Zolotinka () on kaupunkimainen taajama ja saman nimisen kaupunkikunnan keskus Nerjungrin piirin eteläosassa Sahan tasavallan etelälaidalla. Zolotinka sijaitsee 73 kilometriä etelään Nerjungrin kaupungista. Paikkakunta on syntynyt Amurin-Jakutskin rautatien rakentamisen yhteydessä, ja rautatie on ollut sen tärkein työllistäjä.


title: Zolotinka

text: Asukasluvun kehitys:


title: Diamond Dogs

text: Diamond Dogs on brittiläisen muusikon David Bowien huhtikuussa 1974 julkaisema albumi. Se oli vuoden 1969 "Space Oddityn" jälkeen ensimmäinen levy, jolla ei soittanut taustayhtye "The Spiders from Mars". "Diamond Dogs" nousi Ison-Britannian albumilistan kärkeen ja muodostui Bowien läpimurroksi Yhdysvalloissa, jossa albumi oli parhaimmillaan sijalla 5.


title: Diamond Dogs

text: Levyn teema perustuu brittiläisen kirjailijan George Orwellin teokseen "Vuonna 1984" ja tulevaisuuden totalitaarisen ja rappeutuneen yhteiskunnan kuvaamiseen. Bowien piti alun perin tehdä albumin pohjalta myös musikaali, mutta idea kaatui tekijänoikeuserimielisyyksiin.


title: Diamond Dogs

text: Levyn roolihahmo on Halloween Jack -niminen henkilö, joka mainitaan albumin nimikappaleessa. Bowien entinen roolihahmo Ziggy Stardust oli kuitenkin edelleen mukana, esimerkiksi Bowien hiusmallissa levyn kannessa.


title: Diamond Dogs

text: Singlenä julkaistu kappale ”Rebel Rebel” nousi menestykseksi (Britannia 5. sija). Kappaleesta on tehty paljon covereita. Siitä version tehneisiin yhtyeisiin lukeutuvat muun muassa Def Leppard, Bay City Rollers ja Smashing Pumpkins.A-puoli


title: Diamond Dogs

text: B-puoli


title: Ollitapio Lehtinen

text: Ollitapio Lehtinen (8. elokuuta 1960 Helsinki – 3. joulukuuta 2016 Espoo) oli suomalainen viulutaiteilija ja kapellimestari. Hän toimi vuodesta 1987 lähtien Suomen Kansallisoopperan ensimmäisenä konserttimestarina.


title: Ollitapio Lehtinen

text: Lehtinen suoritti orkesterinjohdon diplomin Sibelius-Akatemiassa professori Jorma Panulan kapellimestariluokalla 1991; viulunsoittoa hän opiskeli Erkki Kantolan johdolla.


title: Ollitapio Lehtinen

text: Lehtinen piti ensikonserttinsa Pietarin konservatoriossa vuonna 1980. Hän esiintyi laajalti viulusolistina sekä kamarimuusikkona, Pohjoismaiden lisäksi Saksassa, Itävallassa, Unkarissa, Yhdysvalloissa ja Australiassa. Lehtinen oli Suomalaisen Kamariorkesterin perustajajäsen ja toimi pitkään sen ensimmäisenä konserttimestarina. Lehtinen vieraili useimpien suomalaisten sinfoniaorkestereiden kapellimestarina. Lehtinen johti säännöllisesti myös Suomen Kansallisoopperassa.


title: Ollitapio Lehtinen

text: Lehtisen ja kamariorkesteri Vox Artisin kesäkuussa 2009 julkaistu äänite oli ehdolla vuoden klassiseksi albumiksi Emma-gaalassa helmikuussa 2010.


title: Wrangell Island

text: Wrangell Island on saari Alexanderin saaristossa Alaskan kaakkoisosassa Tyynenmeren rannikolla.


title: Wrangell Island

text: Wrangell Islandin pinta-ala on 544 km² ja se on 48 km pitkä ja 8–23 km leveä. Saaren erottaa itäpuolella olevasta mantereesta kapea Blake Channel -salmi ja länsipuolella olevasta Etolin Islandista kapea Zimovian Strait -salmi. Saari sijaitsee lähellä Stikinejoen suuta.


title: Wrangell Island

text: Saari on pääosin tiheää, koskematonta metsää. Sen pohjoispäässä on Wrangellin 2 308 asukkaan (2002) kaupunki ja eteläosassa parinkymmenen asukkaan Thoms Placen kylä.


title: Wrangell Island

text: Venäläiset miehittivät saaren 1834, kun Alaska oli osa Venäjän Amerikkaa. Saari on nimetty venäläisen tutkimusmatkailijan ja alueen kuvernöörin Ferdinand von Wrangelin mukaan. Vuonna 1840 venäläiset kuitenkin vuokrasivat tukikohtansa brittien Hudson Bay Companylle. Alaskan myynnin jälkeen saari oli vuodesta 1867 vuoteen 1877 Yhdysvaltojen armeijan tukikohtana. Myöhemmin siitä tuli metsästäjien, tutkmusmatkailijoiden ja kaivostyöläisten varustustukikohta, kun he käyttivät Stikinejoen reittiä matkalla Yukoniin.


title: Wrangell Island

text: Saarella harjoitetaan kalastusta ja kaivostoimintaa. Ainoa saha suljettiin 1990-luvulla.


title: Lastensuojeluyksikkö

text: Lastensuojelukysikkö on yksityinen tai kunnallinen kohde, jossa huostaanotetun tai avohuollontukitoimena sijoitetun lapsen kasvu ja kehitys turvataan. Lastensuojeluyksikössä on vastuuhenkilön lisäksi työntekijöitä, jotka huolehtivat sijoitettujen lasten terveydestä, ravinnosta, turvallisuudesta, koulutuksesta jne. Toimintaa valvoo sijoittaneiden kuntien sosiaalitoimi ja lääninhallitus.


title: Lastensuojeluyksikkö

text: Lastensuojeluyksikkö eroaa perhekodista siinä, että perhekodiksi katsotaan kohde, jossa asuu vakituisesti sijaisvanhemmat, joiden lisäksi voi olla palkattuja työntekijöitä. Muutoin kaikki laki ja asetus on yhtäläinen.


title: Tietopöllö-palkinto

text: Tietopöllö-palkinto on Suomen tietokirjailijat ry:n vuodesta 1999 jakama palkinto. Se myönnetään tietokirjailijalle tai tekijäryhmälle, joka on julkaissut ansiokkaasti lapsille ja nuorille suunnattuja tietoteoksia. Palkinto voidaan myöntää myös erityisen ansiokkaalle ajankohtaiselle tieto- tai oppikirjalle tai tietoteossarjalle. Palkinnon suuruus on 8 000 euroa (2017). Palkinto rahoitetaan Kopioston perimillä tekijänoikeuskorvauksilla. Lähde


title: Luostarivuoren koulu

text: Luostarivuoren koulu on Turun Samppalinnanmäellä sijaitseva koulu, jossa opiskelee noin 800 oppilasta. Koulu koostuu yläkoulusta ja lukiosta.


title: Luostarivuoren koulu

text: Suomen kolmas tyttökoulu perustettiin Turkuun 19. syyskuuta 1882. Sen ensimmäinen sijainti oli Nikolaintori 2 (nyk. Gezelliuksenkatu 2), Turun tuomiokirkon vieressä. Tyttökoulun paikka vaihteli usein, ja ensimmäisen oman rakennuksensa koulu sai vuonna 1906 Aurakatu 16:ssa, jossa toimii nykyisin nuorisokeskus Vimma. Koulu oli aluksi yksityinen, kunnes se valtioillistettiin vuonna 1892, jolloin oppilasmäärä nousi yli sadan.


title: Luostarivuoren koulu

text: Turun tyttökoulu tarjosi oppilailleen myöhempää keskikoulua vastaavan oppimäärän. Siihen aikaan koululla ei ollut yliopistotutkinto-oikeutta. Siksi tyttökoulun yhteyteen perustettiin Turun suomalainen jatko-opisto jo vuonna 1895.


title: Luostarivuoren koulu

text: Vuonna 1925 jatko-opisto valtiollistettiin ja yhdistettiin tyttökouluun. Koulun nimeksi tuli Turun tyttölyseo, kansan suussa "Tipula". Uuden koulutalon rakentaminen Samppalinnanmäelle alkoi samana vuonna. Koulutyö käynnistyi uusissa tiloissa, nykyisessä punatiilisessä Luostarivuoren koulurakennuksessa vuoden 1926 syksyllä. Luostarivuori-nimitys tuli kukkulalla aikanaan toimineen luostarin vuoksi.


title: Luostarivuoren koulu

text: Vuonna 1974 myös poikia alettiin ottaa kouluun, jolloin nimi muutettiin Turun tyttölyseosta Luostarivuoren yhteislyseoksi. Peruskoulu-uudistuksen myötä vuonna 1976 yhteislyseo jaettiin lopulta Luostarivuoren kouluksi ja lukioksi.2000-luvulla koulun oppilasmäärä on yläkoulun puolella ollut n. 550. Koulussa toimivat kuvataide-, musiikki- ja urheilupainotteisluokat, sekä englannin kieliluokka ja ruotsin kielikylpyluokka.


title: Luostarivuoren koulu

text: Turun kouluverkkoa uudistettaessa on käyty keskustelua yläkoulun siirtämisestä Hirvensaloon.


title: Luostarivuoren koulu

text:
Suurin osa koulun oppilaista siirtyy syksyllä 2018 Hirvensalossa sijaitsevaan Syvälahden kouluun. Luostarivuoren kouluun jäävät vain mantereella asuvat, englanninkieliset, liikunta-, kielikylpyluokat.
Luostarivuoren koulun tilat siirtyvät suurimmaksi osin Luostarivuoren Lyseon lukiolle.


title: Pakkahuone

text: Pakkahuone on usein tullikamarien yhteydessä oleva rakennus. Monet pakkahuoneet on muutettu kulttuuritiloiksi, kuten esimerkiksi:


title: Luettelo Viron puolueista

text: Tämä on luettelo Viron puolueista.


title: Jari Grönstrand

text: Jari Grönstrand (s. 14. marraskuuta 1962) on entinen suomalainen jääkiekkoilija ja nykyinen kykyjenetsijä/pelaaja-agentti.


title: Jari Grönstrand

text:
Puolustajapelaaja Grönstrand tuli tunnetuksi 1980-luvulla ja 1990-luvun alkupuolella Tampereen Tapparan menestysjoukkueessa. Hän pelasi joukkueen ykköskentässä Timo Jutilan pakkiparina. Grönstrand pelasi urallaan 29 A- ja kuusi B-maaottelua.
Grönstrand on peliuransa jälkeen valmentanut seurajoukkueita Ranskassa ja toiminut maajoukkuevalmentajana Australian joukkueelle. Lisäksi hän on toiminut pelaajien rekisteröitynä agenttina Suomessa. Grönstrand toimii nykyään scouttina NHL-joukkue Winnipeg Jetsille. Hän on aiemmin toiminut scouttina myös Toronto Maple Leafsille.


title: Jari Grönstrand

text: Grönstrand tapasi pelatessaan Quebec Nordiquesissa pelatessaan Natasha Toupinin. He menivät naimisiin ja saivat kaksi lasta (Niko, s. 1990; Erika, s. 1995). Vuonna 2001 he erosivat ja Toupin muutti takaisin Kanadaan Quebeciin.


title: HMS Warspite (1913)

text: HMS "Warspite" (viirinumero 03) oli Britannian Kuninkaallisen laivaston Queen Elizabeth -luokan taistelulaiva. Se laskettiin vesille vuonna 1913. Se otti osaa kumpaankin maailmansotaan, joista jälkimmäisen aikana se sai lempinimen "Vanha rouva" ("The Old Lady"). Alus romutettiin lopulta vuoteen 1950 mennessä.


title: HMS Warspite (1913)

text: Alus tilattiin Devonportin telakalta. Sen köli laskettiin 31. lokakuuta 1912 ja alus laskettiin vesille 26. marraskuuta 1913. Alus valmistui telakalta 8. maaliskuuta 1915, jolloin sen koeajot aloitettiin.


title: HMS Warspite (1913)

text: Ensimmäisen maailmansodan vuoksi aluksen koeajoja ja tarkastuksia lyhennettiin. Kuninkaallinen laivasto otti "Warspiten" palvelukseen 5. huhtikuuta 1915 Devonportissa liittäen aluksen Suuren laivaston 2. taistelulaivueeseen. Alus saapui 13. huhtikuuta Scapa Flow'hun liittyen laivueeseensa.


title: HMS Warspite (1913)

text:
Alus ajoi karille Dunbarin edustalla 17. syyskuuta 1915, jolloin sen pohja vaurioitui lievästi. Se oli kelluvalla telakalla korjattavana 20. marraskuuta saakka ja alus palasi laivueeseensa 24. marraskuuta, jolloin se siirrettiin vastamuodostettuun 5. taistelulaivueeseen. Alus törmäsi 3. joulukuuta sisaralukseensa "Barhamiin", mikä aiheutti aluksen joutumisen korjattavaksi loppuvuodeksi.
Skagerrakin taistelussa 31. toukokuuta 1916 laivue oli liitettynä taisteluristeilijälaivueeseen, jota se tuki taistelussa. "Warspite" oli yksi pahiten vaurioituneista taistelulaivoista, mutta se kykeni osallistumaan taisteluun koko ajan. Alus ampui 259 laukausta 15 tuuman pääaseillaan sekä merkittävän määrän kuuden tuuman apuaseillaan. Siihen osui 29 raskasta ja keskiraskasta kranaattia, joiden aiheuttamat vauriot olivat merkittäviä. Alus saapui taistelua seuranneena päivänä Rosythiin, jossa se siirrettiin telakalle korjattavaksi. Aluksen korjaukset valmistuivat 20. heinäkuuta ja se palasi Suureen Laivastoon 23. heinäkuuta 1916.


title: HMS Warspite (1913)

text: "Warspite" törmäsi 24. elokuuta "HMS Valiantin" kanssa, minkä seurauksena alus oli telakalla 29. syyskuuta saakka. Alus ei osallistunut palvelukseen palattuaan enää aktiivisesti sotatoimiin.


title: HMS Warspite (1913)

text: Ensimmäisen maailmansodan päätyttyä "Warspite" liitettiin huhtikuussa 1919 Atlantin laivaston 2. taistelulaivueeseen, jossa se oli toukokuuhun 1921, jolloin se siirrettiin 1. taistelulaivueeseen. Laivueessa se palveli Portsmouthin telakalle siirtoonsa saakka, jolloin alus samalla poistettiin palveluksesta 31. lokakuuta 1924.


title: HMS Warspite (1913)

text: Telakalla aluksen aluksen runkoon kiinnitettiin torpedovyöt, jotka kasvattivat aluksen leveyden 104 jalkaan (90' 6" aiemmin). Torpedovyöt oli jaettu ylä- ja alaosaan, ja ne loppuivat 90 jalkaa ennen perää ja keulaa. Osaa torpedovyön taskuista käytettiin öljytankkeina ja loput täytettiin vedellä tai tehtiin ilmatiiviiksi. Etummainen savupiippu taivutettiin yhteen takimmaisen kanssa, jolloin savupiippu muodostui yhdeksi suureksi putkeksi. Näin saatiin savukaasut ohjattua pois komentosillalta ja tulenjohtopaikoista. Lisäksi komentosiltaa muutettiin.


title: HMS Warspite (1913)

text: Venekannen 6-tuumainen ja 12-paunainen ilmatorjuntatykki korvattiin kahdeksalla 4 tuuman Mk XVI -ilmatorjuntatykillä. Lentoonlähtöalustat säilytettiin, mutta operatiivisia lentokoneita ei laivalle sijoitettu.


title: HMS Warspite (1913)

text: "Warspite" palasi palveluskäyttöön 6. huhtikuuta 1926, ja se liitettiin Välimeren laivastoon. Alus saapui 20. toukokuuta Maltalle, missä se toimi Välimeren laivaston komentajan lippulaivana. Alus ajoi karille Aegean merellä heinäkuussa 1928, minkä jälkeen se palasi kotimaahan korjattavaksi. Korjausten jälkeen se palasi palveluskäyttöön 22. tammikuuta 1929 ja saman tien takaisin 1. Taistelulaivaviirikköön Välimeren laivastoon.


title: HMS Warspite (1913)

text: Alus siirrettiin toukokuussa 1931 2. Taistelulaivaviirikköön Atlantin laivastoon, kunnes se poistettiin palveluskäytöstä reserviin valmistautumaan modernisointiin 23. joulukuuta 1933. Aluksen asennettiin HACS (High angle control system) Mk I ilmatorjunnan tulenjohtolaitteisto ja torpedoputket poistettiin vuosina 1930-1931. Modernisointi aloitettiin maaliskuussa 1934 ja valmistui kolme vuotta myöhemmin.


title: HMS Warspite (1913)

text: Portsmouthissa tehdyssä modernisoinnissa runko oikaistiin ja kaikki kansirakenteet poistettiin. Koneet vaihdettiin uusiin, jolloin moottoriteho kasvoi 80 000 hevosvoimaan. Samoin moottoritilojen jakoa uudistettiin ja runkokaarien tukea lisättiin. Uusi moottori vähensi uppoumaa 1480 tonnilla.


title: HMS Warspite (1913)

text: Kansipanssaria pääkannella etummaisen tykkitornin edessä lisättiin kolmituumaiseksi ja makasiinien yläpuolella olevaa panssarikantta 5,5 tuumaan, samoin konehuoneiden yläpuolella oleva panssari 3,5-tuumaiseksi. Pääaseiden tornien korotuskulmia lisättiin niin, että oli mahdollista ampua 30 asteen korotuskulmalla, mikä lisäsi aseiden kantaman 32 300 jaardiin käytettäessä uusia ampumatarvikkeita. Jäljellä olevat 4 tuuman ilmatorjuntatykit korvattiin neljällä kaksiputkisella 4 tuuman Mk XIX -tykeillä. Etummaisin ja taaimmaisin 6 tuuman tykki kummaltakin laidalta poistettiin.


title: HMS Warspite (1913)

text: Savupiipun etupuolella olleet neljä Mk VI kahdeksanputkista 2-paunaista, kaksi kummallakin laidalla ja vanhan lentoonlähtötason takana olleet kaksi neliputkista puolen tuuman konekivääriä poistettiin ja asennettiin B- ja X-tornien katoille. Loput kaksi torpedoputkea poistettiin.


title: HMS Warspite (1913)

text: Vanha kolmijalkainen masto ja vanha pisaranmallinen silta korvattiin suurella laatikkomaisella sillalla, jonka yläosa muodosti tankomaisen maston. Uusi 15 tuuman pääaseen tulenjohtopaikka sijoitettiin sillan yläosaan vanha siirrettiin rakenteiden takaosaan. HACS Mk III sijoitettiin kumpaankin laitaan sillalle.


title: HMS Warspite (1913)

text: Savuhormin taakse rakennettiin suuri lentokonesuoja ja kiinteä DIIH katapultti asennettiin yläkannelle lentokonesuojan ja takimmaisen valvomon välille. Neljä Blackburn Skuaa ja myöhemmin Fairey Swordfish kellukekonetta ja lopulta Vickers-Supermarine Walrus -lentovenettä kykeni operoimaan alukselta teoriassa, mutta normaalisti lentokoneita ei ollut kahta enempää, koska lentokonesuojaan ei mahtunut enempää. Swordfish-koneet olivat käytössä vuodesta 1938 aina tammikuuhun 1942 ja Walrus siitä eteenpäin.


title: HMS Warspite (1913)

text: Näiden muutosten jälkeen uppouma oli kasvanut 36 096 tonniin ja alus kykeni 23,8 solmun nopeuteen käyttöönottotesteissä.


title: HMS Warspite (1913)

text: "Warspite" palasi Välimeren laivastoon 29. kesäkuuta 1937 lippulaivaksi, mutta koneissa olevien mekaanisten ongelmien vuoksi se saapui asemapaikalleen vasta tammikuussa 1938.


title: HMS Warspite (1913)

text: Toisen maailmansodan alkaessa "Warspite" jatkoi palvelustaan Välimerellä, kunnes se sai käskyn liittyä Kotilaivastoon lokakuun lopulla. "Warspite" saapui Gibraltarille 6. marraskuuta 1939. Saksan laivaston taisteluristeilijöiden "Gneisenaun" ja "Scharnhorstin" kauppamerenkululle aiheuttaman uhan vuoksi "Warspite" määrättiin suojaamaan Halifaxiin meneviä saattueita.


title: HMS Warspite (1913)

text: "Warspite"stä tehtiin Kotilaivaston lippulaiva 6. joulukuuta ja tehtäväksi määrättiin partioiminen pohjoisilla vesialueilla sekä Pohjanmerellä huhtikuussa 1940 tapahtuneeseen saksalaisten Norjan valtaukseen saakka. Alus otti osaa toiseen Narvikin toiseen taisteluun 13. huhtikuuta, jolloin 15 tuuman tykeillä "Warspite" upotti saksalaisen hävittäjän "Erich Koellnerin" ja romutti hävittäjä "Erich Giesen". Lisäksi retken aikana alukselta lähtenyt Fairey Swordfish upotti saksalaisen sukellusveneen "U-64:n". "Warspite" osallistui Norjan tapahtumiin 25. huhtikuuta saakka, jolloin se määrättiin palaamaan Scapa Flow'hun.


title: HMS Warspite (1913)

text:
Scapa Flow'hun saavuttuaan "Warspite" määrättiin Välimerelle, ja alus saapui Aleksandriaan 14. toukokuuta 1940. "Warspite" osallistui Calabrian taisteluun 9. heinäkuuta, jossa kohdattiin Italian laivaston taistelulaivat "Giulio Cesare" ja "Conte di Cavour". "Warspite" osui "Giulio Cesareen" kerran 15 tuuman pääaseillaan ja aiheutti osuman saaneen aluksen nopeuden putoamisen 18 solmuun.
"Warspite" osallistui Bardian pommitukseen 17. elokuuta (operaatio MB2), minkä jälkeen sen päätehtävänä oli Maltan saattueiden suojaaminen Kreikan taisteluihin saakka. "Warspite" tuki taisteluita Valonan pommituksella joulukuussa 1940 ja uudelleen pommittamalla Bardiaa 31. tammikuuta 1941.


title: HMS Warspite (1913)

text: "Warspiten" seuraava meritaistelu oli Matapanin taistelu maaliskuussa, missä se taisteli yhdessä taistelulaivojen "HMS Valiantin" ja "HMS Barhamin" kanssa upottaen italialaiset raskaat risteilijät "Zaran", "Fiumen", "Polan" sekä kaksi hävittäjää. "Warspite" ampui kaksi täyslaidallista kohden "Fiumea" ja neljästi kohden "Zaraa". Alus osallistui Tripolin pommitukseen 21. huhtikuuta ja seuraavassa kuussa suojasi Operaatio Tiikeriä (Maltan saattue).


title: HMS Warspite (1913)

text: "Warspite" osallistui Kreetan taisteluihin 22. toukokuuta, missä alukseen osui saksalaisen III/JG7:n Messerschmitt Bf 109B -koneen pudottama lentopommi. Osuma aiheutti suuret vauriot vasemman kyljen 6 ja 4 tuuman asemissa, 38 miestä sai surmansa ja useat haavoittuivat. Alukselle suoritettiin tilapäiskorjaukset Aleksandriassa, minkä jälkeen se purjehti Yhdysvaltoihin varsinaisiin korjauksiin. Mutta ennen siirtymistä alus joutui 24. kesäkuuta vastaisena yönä uuden ilmahyökkäyksen kohteeksi, mikä aiheutti uuden vuodon.


title: HMS Warspite (1913)

text: "Warspite" aloitti purjehduksensa kohti Seattlea 25. kesäkuuta 1941 yli Tyynen valtameren. Alus saapui Honoluluun 2. elokuuta ja lopulta Puget Soundin laivaston telakalle Bremertoniin 11. elokuuta.


title: HMS Warspite (1913)

text: Alukselle tehtiin myös muutoksia rungon vaatimien korjausten lisäksi. Sillan rakennetta paranneltiin, lisättiin 271, 281 ja 284 tyypin tutkat. Ilmatorjunta-aseistukseen lisättiin kolmetoista 20 millimetrin Boforsia, mutta puolen tuuman Vickers-konekiväärit ja 3,7 tuuman haupitsi poistettiin.


title: HMS Warspite (1913)

text: "Warspiten" ollessa telakalla Yhdysvalloissa liittyi Japani mukaan sotaan hyökätessään Pearl Harboriin. Tämän vuoksi Kuninkaallinen laivasto perusti uuden Itäisen laivaston suojaamaan etujaan Kaukoidässä.


title: HMS Warspite (1913)

text: "Warspite" palasi palvelukseen 28. joulukuuta 1941, jolloin se sai käskyn liittyä Itäiseen laivastoon ja purjehti Australiaan ja Intian valtamerelle. Alus saapui Ceylonille 22. maaliskuuta 1942 ja siitä tuli Itäisen laivaston komentajan amiraali Sir James Somervillen lippulaiva.


title: HMS Warspite (1913)

text: Itäisen laivaston kotisatamana oli Ceylon ja sen muodosti kaksi ryhmää nopea, johon kuuluivat "Warspite" sekä lentotukialukset "HMS Formidable" ja "HMS Indomitable" ja hidas, johon kuuluivat neljä Revenge-luokan taistelulaivaa sekä lentotukialus "HMS Hermes". Japanin uhkan lisääntyessä amiraali Somerville siirsi aluksensa Malediiveille ja uudeksi kotisatamaksi määrättiin Addun atolli.


title: HMS Warspite (1913)

text: Vuoden 1942 aikana "Warspiten" 20 millimetrin ilmatorjuntatykkien määrä lisättiin viiteentoista ja tyypin 273 tutka asennettiin vanhentuneen tyypin 271 tilalle.


title: HMS Warspite (1913)

text: Ollessaan Itäisessä laivastossa alukselle ei tapahtunut mitään merkittävää. "Warspite" sai käskyn purjehtia kotivesille maaliskuussa 1943. Clydeen Englantiin alus saapui 10. toukokuuta.


title: HMS Warspite (1913)

text: Englannissa "Warspiten" 20 millimetrin ilmatorjuntatykkien määrä lisättiin vielä kuudellatoista tykillä, katapultit ja lentokoneiden tarvitsemat rakenteet poistettiin ja hangaarit muutettiin varastoiksi.


title: HMS Warspite (1913)

text:
Clydesta "Warspite" määrättiin Välimerelle jo kesäkuussa ja alus oli tukemassa Sisilian maihinnousua heinäkuussa. Catanian pommitukseen alus osallistui 17. heinäkuuta. Sisilian valtauksen jälkeen "Warspite" oli pommittamassa Reggiota 2. syyskuuta. Alus oli vastaanottamassa Italian laivaston antautumisen Maltalla 10. syyskuuta.
Alus oli lähdössä huoltoon kotimaahan, kun se sai käskyn 14. syyskuuta osallistua ongelmiin joutuneen Salernon maihinnousun tukemiseen. "Warspite" tulitti maakohteita 15. ja 16. syyskuuta, jolloin sitä kohti laukaistiin kolme Fritz-X (FX1400) liitopommia. Alukseen osui yksi pommeista ja toinen osui aivan alukseen viereen. Osuma tuli juuri savupiipun taakse ja teki 20 x 40 jalan kokoisen reiän pohjaan. Vieressä räjähtänyt osui aivan kattilahuone No. 5:n viereen, jolloin viisi kattilahuonetta täyttyi vedellä, ja alus menetti tehonsa. Aluksen miehistöstä kaatui 9 ja 14 haavoittui. Alukseen vuoti kaikkiaan lähes 5000 tonnia vettä, mikä aiheutti 5 asteen kallistuman. Osuman saanut alus kellui avuttomana, kunnes kaksi Yhdysvaltain laivaston hinaajaa tuli avuksi. Hinattuna alus saapui Maltalle 19. syyskuuta.


title: HMS Warspite (1913)

text: "Warspite" lähti jatkamaan matkaa 1. marraskuuta hinattuna kohti Gibraltaria, jossa se oli telakalla neljä seuraavaa kuukautta.


title: HMS Warspite (1913)

text: "Warspite" lähti purjehtimaan 9. maaliskuuta 1944 palatakseen kotimaahan Rosythiin lopullisia korjauksia varten. Korjausten valmistuttua alus palasi palvelukseen 27. huhtikuuta.


title: HMS Warspite (1913)

text: Palattuaan palvelukseen "Warspite" liitettiin Normandian maihinnousua tukevaan laivastoon osaksi Itäistä ryhmää, jonka tehtävänä oli muun muassa tulittaa saksalaisten asemia Sword Beachillä. Samoin alus toisinaan suoritti tulitukitehtäviä muillakin rannoilla. Tehtävien suoritusta hieman heikensi se, että Fritz-X:n osuman jälkeen X-torni ei edelleenkään ollut toimintakunnossa samoin kattilahuone No. 4 ei ollut toimintakuntoinen.


title: HMS Warspite (1913)

text: Gold Beachin tulitukitehtävän jälkeen "Warspiten" oli palattava Rosythiin telakalle pääaseiden vaihtoon, koska niiden putket olivat kuluneet käyttökelvottomiksi. Matkalla Rosythiin "Warspite" osui magneettimiinaan, joka aiheutti merkittävät vauriot. Vaurioista huolimatta alus kykeni purjehtimaan Rosythiin, jossa suoritettiin ainoastaan välttämättömät korjaukset aluksen palauttamiseksi tulitukitehtäväänsä.


title: HMS Warspite (1913)

text: Rosythissa olon aikana loput 6 tuuman apuaseet poistettiin, ja neljä kaksiputkista Mk IV 20 millimetrin tykkiä asennettiin tilalle (neljä yksiputkista poistettiin). Tyypin 274 tutka korvasi vanhentuneen tyypin 284 järjestelmän. Korjausten jälkeen aluksella oli kaikkiaan 27 yksiputkista ja neljä kaksiputkista 20 millimetrin ilmatorjuntatykkiä.


title: HMS Warspite (1913)

text: Paluunsa jälkeen "Warspite" pommitti Brestiä 25. elokuuta, Le Havrea 10. syyskuuta ja Walcherenia, jonne tehtiin maihinnousu 1. marraskuuta. Walcherenin tulitukitehtävä oli viimeinen kerta kun "Warspiten" pääaseita käytettiin. Pääosin toimintakyvyttömänä Walcherenin jälkeen alus siirrettiin reserviin 1. helmikuuta 1945.


title: HMS Warspite (1913)

text: Sodan jälkeen oli pyrkimys tehdä "Warspitesta" museolaiva samoin kuin amiraali Nelsonin lippulaiva "HMS Victory", mutta Amiraliteetti torjui ehdotuksen, ja alus myytiin Metallic Industriesille Faslaneen romutettavaksi 12. maaliskuuta 1947. Siirron romutettavaksi keskeytti ensin rajumyrsky, ja seuraavana yönä alus irtosi itsekseen ankkurista ja törmäsi Prussia Coveen 23. huhtikuuta. Alus hinattiin St. Michael's Mountiin, jossa se romutettiin vuoteen 1950 mennessä.


title: HMS Warspite

text: HMS Warspite on ollut yhdeksän Britannian Kuninkaallisen laivaston aluksen nimenä.


title: Elina Vähälä

text: Elina Vähälä (s. 15. lokakuuta 1975 Iowa City, Yhdysvallat) on suomalainen viulisti.


title: Elina Vähälä

text: Vähälä aloitti viuluopintonsa 3-vuotiaana Päijät-Hämeen konservatoriossa, jossa hän opiskeli Seppo Reinikaisen ja Pertti Sutisen johdolla. Kuhmon Viulukoulussa Vähälän opettajina olivat Zinaida Gilels, Ilja Grubert ja Pavel Vernikov. Sibelius-Akatemiassa häntä opetti Tuomas Haapanen. Vähälä on opiskellut myös Ana Chumachencon yksityisoppilaana.


title: Elina Vähälä

text: Elina Vähälä suoritti solistidebyyttinsä 12-vuotiaana, orkesterina nykyinen Sinfonia Lahti. Hän on ollut myös Lahden orkesterin ”Vuoden Nuori Solisti” kaudella 1993–1994. Elina Vähälä on Young Concert Artists -kilpailun voittaja vuodelta 1999. Hän piti samana vuonna New Yorkin ensikonsertin, josta The New York Times antoi erinomaisen arvion. Vähälä on sittemmin konsertoinut laajalti Pohjois- ja Etelä-Amerikassa, Aasiassa, Afrikassa sekä Euroopan maissa solistina ja kamarimuusikkona.


title: Elina Vähälä

text: Säveltäjät Aulis Sallinen ja Curtis Curtis-Smith ovat kirjoittaneet Elina Vähälälle ja pianisti-kapellimestari Ralf Gothónille kaksoiskonsertot. Vähälä oli myös John Coriglianon viulukonserton "Punainen viulu" Pohjoismaiden kantaesityksen solisti. Vähälä on kantaesittänyt ja levyttänyt BIS-levymerkille vuonna 2012 Jaakko Kuusistolta tilaamansa viulukonserton.


title: Elina Vähälä

text: Syyskuussa 2015 Vähälä soitti erittäin harvoin esitetyn Sibeliuksen viulukonserton varhaisversion Hannu Linnun johtaman Radion sinfoniaorkesterin kanssa.


title: Elina Vähälä

text: Vähälä on ollut Virtuosi di Kuhmo -kamariorkesterin perustajajäsen ja konserttimestari sekä taiteellisen suunnitteluryhmän jäsen. Vähälä on levyttänyt kaikki Joseph Haydnin viulukonsertot Alba-levymerkille Virtuosi di Kuhmon kanssa.


title: Elina Vähälä

text: Vähälä toimi viulumusiikin professorina Detmoldin musiikkikorkeakoulussa Saksassa vuosina 2009–2012 ja on tällä hetkellä Karlsruhen musiikkikorkeakoulun professori. Hän on Viuluakatemia Ry:n perustajajäsen. Viuluakatemia tarjoaa mestarikurssimuotoista koulutusta nuorille suomalaisille erityislahjakkaille viulisteille.


title: Elina Vähälä

text: Vähälä on soittanut Suomen Kulttuurirahaston omistamalla viululla, jota luultiin syksyyn 2011 saakka Antonio Stradivarin rakentamaksi vuodelta 1678. Viimeisten tietojen mukaan viulun rakentaja on Amati. Tällä hetkellä Vähälän soitin on Giovanni Battista Guadagnini vuodelta 1780.


title: Elina Vähälä

text: Elina Vähälä oli naimisissa Ralf Gothónin kanssa ja on konsertoinut laajalti tämän kanssa.


title: Elina Vähälä

text: Lähde:


title: Croix-Saint-Leufroy

text: La Croix-Saint-Leufroy on ranskalainen kaupunkikunta, joka sijaitsee Euren departemetissa ja Ylä-Normandian alueella.


title: Croix-Saint-Leufroy

text: Pinta-alaltaan kaupunkikunta on 14,8 neliökilometriä. Alavimmillaan sen pinta on 22 metriä merenpinnasta ja korkein kukkula yltää 157 metrin korkeuteen, eli maasto alueella on melko tasaista.


title: Osmo Tammisalo

text: Osmo J. Tammisalo (s. 14. heinäkuuta 1970 Helsingin maalaiskunta) on suomalainen tietokirjailija ja tiedetoimittaja. Koulutukseltaan hän on elintarviketieteiden maisteri (Helsingin yliopisto 1996). Tammisalo on Darwin-seuran perustajajäsen, ja hän kuuluu Suomen tietokirjailijoihin. Hän harrastaa sirkusta ja on esiintynyt muun muassa nykysirkusryhmä Circo Aereon Camping-esityksessä.


title: Osmo Tammisalo

text: Tammisalon teos "Rakkauden evoluutio: Ihmisen parinvalinnan biologiaa" oli Tieto-Finlandia-ehdokas vuonna 2005.


title: Ruskolilja

text: Ruskolilja ("Lilium bulbiferum") on Etelä-Euroopasta kotoisin oleva vanha puutarhakasvi. Pohjoismaisissa puutarhoissa sitä tiedetään kasvatetun 1600-luvulta lähtien. Sitä kutsutaan myös keisarinkruunuksi.


title: Ruskolilja

text: Ruskolilja kukkii kesä-heinäkuun vaihteessa ja kasvaa noin metrin mittaiseksi.


title: Ruskolilja

text: Ruskoliljaa hieman kookkaampi ja isokukkaisempi on ruskoliljan alalaji, sahramililja ("L. bulbiferum" subsp. "croceum").


title: Sound of Hurrigane

text: Sound of Hurrigane on Remu Aaltosen toinen sooloalbumi. Se julkaistiin vuonna 1981. Albumi on julkaistu myös Ruotsissa.


title: Paul Thureau-Dangin

text: Paul Thureau-Dangin (14. joulukuuta 1837 Pariisi - 24. helmikuuta 1913) oli ranskalainen historioitsija ja Ranskan akatemian jäsen sekä sen pääsihteeri.


title: Paul Thureau-Dangin

text: Thureau-Dangin sai juristin koulutuksen ja toimi tilintarkastajana Ranskan valtioneuvostossa, mutta eritoten hänet tunnetaan historiallisista teoksistaan. Hänen keskeisin teoksensa onkin "Histoire de la Renaissance catholique en Angleterre au XIXe siècle" ('Katolisen renessanssin historia Englannissa 1800-luvulla'). Tästä mahtavassa teoksessa kirjoittajan on todettu olevan oman aikansa Sainte-Beuve jä hänen teoksensa "Port-Royal". Thureau-Dangin on kirjoittanut myös teoksen "Monarchie de Juillet" ('Heinäkuun monarkia'), joka julkaistiin 1884.


title: Paul Thureau-Dangin

text: Poliittisesti Paul Thureau-Dangin on toisen polven katolinen liberaali. Hän ansaitsi yhteiskunnalliset kannuksensa toisen keisarikunnan lopun ja kolmannen tasavallan alun aikana. Hän profiloitui modernismin ja varsinkin tasavaltalaisen hallinnon kanssa kilpailukykyisen katolisuuden puolustajana.


title: Zin-Khan

text:
Zin-Khan on Remu Aaltosen kolmas sooloalbumi. Se julkaistiin vuonna 1982.
Albumia ei ole julkaistu CD-formaatissa muiden Remun soololevyjen kanssa, vaikka levy löytyy digitaalisena Spotify-palvelusta.


title: Alpo Pohja

text: Alpo Einari Pohja (31. lokakuuta 1941 Korpilahti) on suomalainen harmonikkataiteilija ja -pedagogi.


title: Alpo Pohja

text: Alpo Pohja on opiskellut harmonikansoittoa Eino Lajusen ja Jukka Ollilan johdolla.


title: Alpo Pohja

text: Pohja saavutti harmonikansoiton suomenmestaruuden 1966 ja 2. palkinnon pohjoismaisessa kilpailussa 1971.


title: Alpo Pohja

text: Pohja on arvostettu instrumenttinsa pedagogi, jonka johdolla harmonikansoitto korkeakoulutasolla Suomessa alkoi vuonna 1974 silloisessa Jyväskylän Konservatoriossa. Hän aloitti konservatorion opettajana samana vuonna, toimi lehtorina vuosina 1976–1989 ja yliopettajana vuodesta 1989.


title: Alpo Pohja

text: Pohja on myös yhteistyössä muun muassa Matti Rantasen kanssa kehittänyt instrumentin tutkintovaatimuksia musiikkiopistoille ja julkaissut harmonikansoiton oppimateriaalia.


title: Alpo Pohja

text: Alpo Pohjan oppilaina on ollut monta kansallista ja kansainvälistä huomiota saavuttanutta viihde- ja konserttiharmonikansoittajaa, esimerkiksi Erkki Friman, Seppo Leino ja Trio Fratresin jäsenet Raimo Vertainen, Heikki Jokiaho ja Toni Hämäläinen.


title: Erityistyöllistäminen

text: Erityistyöllistämisen muodot sisältävät periaatteessa kaikki ne työssä käymistä tukevat toimenpiteet, jotka normaaleista elinkeinoelämän olosuhteista poiketen lisäävät jonkin henkilön tai henkilöryhmän todennäköisyyttä työllistyä ja säilyttää työpaikkansa vammaisuudesta tai muusta vajaakuntoisuudesta huolimatta. Kun vammaisuus on näitä toimenpiteitä aiheuttava tekijä, voidaan puhua vammaisuuden perusteella mukautetusta työstä.


title: Erityistyöllistäminen

text: Työministeriön SYTY-projektin (Syrjäytymisen ehkäiseminen ja yhteistyö työvoimapolitiikan toimeenpanossa) mukaan vaikeasti työllistyvien työllisyyttä tuetaan nykyisin hyvin monella eri tavalla:


title: Erityistyöllistäminen

text: Erityistyöllistämistä on myös velvollisuus mukauttaa työ ja siihen vaikuttavat olosuhteet niin että vammaisen ja vajaakuntoisen todennäköisyys työllistyä kohoaa. Tällainen velvoite työnantajille sisältyy vuonna 2000 annettuun ja Suomessa vuoden 2004 helmikuussa voimaan tulleeseen EU:n työsyrjintädirektiivin viidenteen artiklaan. Vain hyvin pieni osa näistä keinoista on vielä lakisääteisiä ja vielä harvemmat niistä ovat laajemmassa käytössä. Kaikkia kuviteltavissa olevia tekijöitä, jotka käsitteellisesti voisivat kuulua vammaisuuden perusteella mukautettuun työhön, ei ole edes mahdollista saattaa lakisääteisiksi palveluiksi tai etuuksiksi.


title: Erityistyöllistäminen

text: Pasi Ylipaavalniemen erityistyöllistämistä koskevan tilastoselvityksen mukaan sosiaalisen työllistämisen toimialan rakenne koostuu seuraavista toimintamuodoista:


title: Erityistyöllistäminen

text: Hallituksen vammaisten työllistymistä edistävää lainsäädäntöä koskevan esityksen (HE 169/2001)perusteluosassa katsotaan, että kansainvälisestikin katsoen suojatyölle alun perin asetettu kaksinainen tavoite on vesittymässä. Suojatyöllä, erityistyöllistämisen tärkeimmällä muodolla, on useimmissa maissa pyritty toisaalta tarjoamaan ansiotyötä sellaisissa olosuhteissa, joissa he voivat parantaa yleistä suoriutumiskykyään ja toisaalta edistää työkykyään tavoitteena sijoittuminen avoimille työmarkkinoille. Tutkimustulosten perusteella kaikissa maissa on kuitenkin sama tilanne avoimille työmarkkinoille siirtymisen kohdalla. Joko tietoja ei ole taikka avoimille työmarkkinoille työllistävä vaikutus on ollut hyvin vähäinen merkityksetöntä. Tämä on hallituksen esityksen mukaan aiheuttanut sen, että suojatyön katsotaan muodostuneen pikemminkin sosiaalihuollolliseksi kuin työmarkkinoille suuntautuvaksi toiminnaksi. Tämän johtopäätöksen mukaisesti valtio onkin luopunut yrityksestä liittää suojatyö tai sitä vastaavat muut keinot yleisten työvoimapalvelujen valikoimaan.


title: Erityistyöllistäminen

text: Arvioidessaan suomalaista nykytilaa hallituksen esityksessä todetaan muuan muassa suojatyön ja työkeskusten tehtävän ja merkityksen olevan epäselvä (onko tarkoitus työllistää vai kuntouttaa, onko työllistäminen pysyvää vai määräaikaista, miten toiminta rahoitetaan) ja että monilla työkeskuksilla ei ole hyviä mahdollisuuksia tai yhteyksiä kuntoutukseen. Samoin keskusten mahdollisuudet sijoittaa työntekijöitään avoimille työmarkkinoille ovat yleensä vähäiset.


title: Erityistyöllistäminen

text:
Tukea tälle päättelylle saa myös työhallinnon toteuttamasta erityistyöllistämisestä, jossa tukityöllistämisen vuotuinen asiakasmäärä on yli 10 000 mutta suojatyöhön vain 50.
EU:n työsyrjintädirektiivin mukaisesti annettiin tammikuun 20 päivänä 2004 yhdenvertaisuuslaki (21/2004), jonka 5 § (Vammaisen henkilön työllistymis- ja kouluttautumisedellytysten parantaminen) kuuluu näin:


title: Erityistyöllistäminen

text: Ruotsalaista erityistyöllistämisen mallia kuvaavat ehdotukset ja kannanotot:


title: Erityistyöllistäminen

text: Vammaisfoorumin julkaisemassa ”Vammaisaktivistin käsikirjassa” Maastrichtin yliopiston professori Lisa Waddington selostaa kohtuullisten mukautusten säännöksiä. Hän kirjoittaa esimerkiksi työhaastatteluun liittyvistä esteistä, kuten vaikkapa siitä, ettei pyörätuolia käyttäville ole välttämättä mahdollisuutta päästä rakennuksiin, jos niihin ei ole järjestetty esteetöntä sisäänkäyntiä. Työnantajien on tehtävä kohtuullisia mukautuksia esteettömän ympäristön hyväksi, että myös pyörätuolia käyttävät pääsevät liikkumaan ja tehdä muutoksia tiloihin sekä myös työn jaksotukseen ja tehtävien jakoon. Waddingtonin mukaan kohtuullisten mukautusten teko on halpaa ja ilmaista, työnantajakaan ei voi vedota kohtuuttomaan rasitukseen, jos on mahdollista saada julkista rahoitusta.


title: Erityistyöllistäminen

text: Työhallinnon viime vuosina käyttöön ottama välityömarkkinoiden käsite sisällyttää kysymyksen erityistyöllistämisestä ajatukseen, että sopivin yleisluontoisin järjestelyin vaikeasti työllistyvälle henkilölle muodostuu sellainen tukimuotojen ja palvelujen kokonaisuus, että hän löytää optimaalisen paikan työelämässä laajasti ottaen – osa avoimilla työmarkkinoilla, osa muulla tavoin aktivoituneena. Vasta tulevina vuosina voidaan nähdä kuinka suureksi välityömarkkinat muodostuvat suhteessa avoimiin työmarkkinoihin ja missä määrin ne toimivat siirtymätyömarkkinoina sosiaaliturvalta palkkatyöhön. Tämä alue on jo alustavasti varauduttua jakamaan kahteen osaan: välityömarkkinat lyhyemmille jaksoille, jotka päätyvät avoimille työmarkkinoille ja välittävät työmarkkinat, jotka ovat pysyväisluontoisia, mutta jotka täyttävät kuitenkin sosiaalisen aktivoinnin ja syrjäytymisen ehkäisyn vaatimukset.


title: Trio Fratres

text: Trio Fratres on suomalainen harmonikkatrio, jonka perustivat 1994 Raimo Vertainen, Heikki Jokiaho ja Toni Hämäläinen. Yhtyeessä ovat soittaneet lisäksi Jukka Räikkönen (laulu), Masa Maijanen (basso) ja Miri Miettinen (rummut).


title: Trio Fratres

text: Yhtyeen harmonikansoittajajäsenet ovat valmistuneet Keski-Suomen konservatoriosta opettajinaan muun muassa Vladimir Dolgopolov ja Alpo Pohja.


title: Trio Fratres

text: Yhtye voitti lokakuussa 1994 kansainvälisessä Città di Castelfidardo -kilpailussa Italiassa pienten kamariyhtyeiden sarjan, minkä ansiosta trio sai kansainvälisiä työtilaisuuksia.


title: Trio Fratres

text: Trio konsertoi Tokion Musashino Civic Hallissa 2001. Itävallan yleisradio ORF nauhoitti ja lähetti taltioidun konsertin. Yhtye on esiintynyt Kuhmon kamarimusiikkifestivaaleilla kantaesittäen kahdesti kolmelle harmonikalle sävellettyä musiikkia. Yhtye on esiintynyt laajalti Pohjoismaissa, Ranskassa, Italiassa, Itävallassa, Hollannissa, Belgiassa, Virossa ja Japanissa.


title: Trio Fratres

text: Yhtye on hankkinut mainetta kamari- ja nykymusiikin ohella metallimusiikin esittäjänä ja sovittajana nimellä "Fratres". Tarkoitusta varten yhtyettä laajennettiin vuonna 2002. Radion sinfoniaorkesterin soittaja Jukka Räikkönen liittyi kokoonpanoon laulusolistiksi, rumpaliksi astui Miri Miettinen ja basistiksi Masa Maijanen. Tällä miehityksellä Fratres esiintyi Whitesnaken lämmittelijänä Helsingin jäähallissa heinäkuussa 2006.


title: Korupartahai

text: Korupartahai ("Orectolobus ornatus") on partahaiden heimon tyypillinen edustaja. Se on hitaasti uiva pohjan asukki, joka viettää paljon aikaa pohjalla maaten. Korupartahai luottaa siihen, että sen väritys hämää saaliseläimiä. Se kasvaa enintään kolmimetriseksi. Muiden pohjalla elävien haiden tavoin sillä on pään päällä kaksi ruiskureikää hengitysveden ottamista varten.


title: Korupartahai

text: Korupartahaita tavataan läntisellä Tyynellämerellä Indonesian, Australian ja Papua-Uuden-Guinean rannikkovesissä aina sadan metrin syvyyteen asti. Se suosii varsinkin kivikkoisia pohjia, joilla on runsaasti kasvillisuutta, koska silloin sen väritys ja suuta ympäröivät ihokasvannaiset sulautuvat parhaiten ympäristöön.


title: Korupartahai

text: Korupartahait saalistavat pääasiassa pieniä luukaloja ja rapuja. Laji saalistaa pääasiassa väijyksistä, mutta saattaa myös etsiä öisin nukkuvia kaloja. Se on yleensä ihmiselle harmiton, mutta voi puraista jos sitä ärsytetään.


title: Korupartahai

text: Korupartahait ovat ovovipaarisia, eli munat kuoriutuvat emon sisällä. Poikaset ovat syntyessään noin 20 senttimetrin pituisia.


title: Paniikki piikkipuistossa

text: Paniikki piikkipuistossa ("The Panic in Needle Park") on vuonna 1971 ensi-iltansa saanut draamaelokuva. Elokuvan ohjasi Jerry Schatzberg ja pääosissa ovat Al Pacino ja Kitty Winn.


title: Paniikki piikkipuistossa

text:
Englannissa elokuva julistettiin vuonna 1971 täydelliseen esittämiskieltoon.
Siitä huolimatta elokuva menestyi Cannesin elokuvajuhlilla, joilla Kitty Winn voitti parhaan naispääosan palkinnon ja itse elokuva oli ehdolla Kultaisen palmun saajaksi.


title: Paniikki piikkipuistossa

text: Huhtikuussa 2002 elokuva näytettiin ensimmäisen kerran täysin leikkaamattomana.


title: Paniikki piikkipuistossa

text: New Yorkissa, Manhattanilla on paikka nimeltä Sherman Square. Piikkipuistona tunnetulla alueella asustaa huumeaddikteja, parittajia sekä prostituoituja. Helen on saapunut New Yorkiin opiskelemaan taidetta ja tapaa miesystävänsä ystävän Bobbyn. Helen tutustuu Bobbyyn ja heistä tulee hyvin läheisiä ja lopulta kaksikko rakastuu. Mutta Bobbyyn rakastuminen johdattaa Helenin syvälle huumeiden maailmaan josta ei ole poispääsyä.


title: Paniikki piikkipuistossa

text: "Video-oppaassa" vuodelta 1994 Kati Sinisalo kuvaa elokuvaa karkeaksi ja dokumentinomaiseksi ja antaa sille neljä tähteä viidestä, mikä vastaa sanallista arviota ”erinomainen”.


title: Aarik Wilson

text: Aarik Wilson (s. 25. lokakuuta 1982 Reno, Nevada) on yhdysvaltalainen kolmiloikkaaja ja pituushyppääjä.


title: Aarik Wilson

text: Wilson voitti kolmiloikan Yhdysvaltojen mestaruuden sisä- ja ulkoradoilla vuonna 2007. Osakan MM-kilpailuissa hän sijoittui viidenneksi tuloksella 17,31. hän oli toinen loikittuaan 17,34. Seuraavana vuonna hän voitti kolmiloikan Yhdysvaltojen sisäratamestaruuden ja sijoittui seitsemänneksi Valencian halli-MM-kilpailuissa. Kesäkaudella hän voitti Yhdysvaltojen olympiakarsinnan, mutta karsiutui loppukilpailusta Pekingin olympialaisissa.


title: Aarik Wilson

text: Hänen ennätyksensä ykköslajissaan kolmiloikassa on 17,58 metriä.


title: Steve Aylett

text: Steve Aylett (s. 1967 Bromley) on englantilainen tieteiskirjailija. Aylett julkaisi ensimmäisen kirjansa vuonna 1994.


title: Message for You

text: Message For You on Remu Aaltosen neljäs sooloalbumi. Sillä soittaa Hurriganes salanimillä sekä Harri Merilahden ja Timo Pratskinin vahvistamana. Se julkaistiin vuonna 1983. Levy on nauhoitettu Hämeenlinnan työväentalolla sijaitsevassa studiossa, jonka lempinimenä levyn sisäkannessa mainitaan T.U.F.F.


title: Serpico – kadun tiikeri

text: Serpico – kadun tiikeri on vuonna 1973 ensi-iltansa saanut rikoselokuva. Elokuvan ohjasi Sidney Lumet, ja pääosassa on Al Pacino.


title: Serpico – kadun tiikeri

text: Elokuva perustuu tositarinaan newyorkilaisesta poliisista Frank Serpicosta, joka ei suostunut ottamaan lahjuksia vastaan toisin kuin kollegansa.


title: Serpico – kadun tiikeri

text: "The New York Timesin" kriitikot valitsivat "Serpicon" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Serpico – kadun tiikeri

text: Alussa Frank Serpico makaa haavoittuneena poliisiauton takapenkillä. Häntä on ammuttu ja häntä kiidätetään sairaalaan.


title: Serpico – kadun tiikeri

text: Elokuva etenee Serpicon muisteluna: nuori Serpico ilmoittautuu poliisikouluun, pääsee testeistä läpi ja partioi pian katuja virka-asu yllään. Serpico haluaisi kylläkin vaihtaa virkapuvun siviiliasuun. Hän jättää anomuksen, jonka seurauksena saa siirron. Päästyään rikospoliisiin hän kokee karvaan yllätyksen huomatessaan, kuinka korruptio pitää valtaa NYPD:ssä. Tähän Serpico ei suostu ja jatkaa partioimista ilman lahjuksia. Ainoana rehtinä poliisina ollessaan Serpico alkaa saada uhkailua kollegoiltansa.


title: Vanhuuseläke Suomessa

text: Vanhuuseläke on eläke, jota maksetaan Suomessa tietyn iän jälkeen. Ennen eläkeuudistusta eläkkeelle jäätiin pääsääntöisesti 63-68-vuotiaana. Vuonna 2017 voimaantulleen muutoksen jälkeen jokaisella ikäluokalla on oma alin eläkeikänsä. Vanhuuseläkkeen uudet ikärajat koskevat vuonna 1955 ja sen jälkeen syntyneitä. Vuonna 1965 ja sen jälkeen syntyneiden eläkeikäraja kytketään elinajan keskimääräiseen kehitykseen vuodesta 2030 alkaen. Esimerkiksi vuonna 1970 syntyneen alin eläkeikä on 65 vuotta 8 kuukautta ja tavoite-eläkeikä 67 vuotta 8 kuukautta, kun taas vuonna 1980 syntyneellä alin eläkeikä on 66 vuotta 8 kuukautta ja tavoite-eläkeikä 69 vuotta 1 kuukautta.


title: Vanhuuseläke Suomessa

text: Eläke kasvaa sitä suuremmaksi mitä pidempään työtä tekee. Jos jatkaa työelämässä tavoite-eläkeiän jälkeen, eläkettä karttuu 68-vuotiaaksi asti.


title: Vanhuuseläke Suomessa

text: Vanhuuseläkettä voi nostaa jo 61-vuotiaasta alkaen osittaisena. Kertyneestä eläkkeestä voi nostaa joko neljänneksen (25 %) tai puolet (50 %). Jos eläkettä ottaa varhennettuna, se pienentää nostettua eläkeosaa 0,4 prosenttia kuukaudessa. Jos eläke alkaa alimman vanhuuseläkeiän jälkeen, maksettavaa eläkkeenosaa korotetaan 0,4 prosentin lykkäyskorotuksella jokaiselta myöhennetyltä kuukaudelta.


title: Vanhuuseläke Suomessa

text: Alkuvuonna 2018 osittaista vanhuuseläkettä sai noin 2 500 Varman asiakasta. Heistä valtaosa oli 62- ja 63-vuotiaita miehiä, ja lähes kaikki olivat valinneet 50-prosenttisen eläkkeen. Työeläkeyhtiö Elon asiakkaista 2400 sai osittaista varhennettua eläkettä vuonna 2017.


title: Vanhuuseläke Suomessa

text: Kesällä 2017 Varma kertoi tehneensä osittaisen vanhuuseläkkeen saajille kyselyn, jonka mukaan 60 prosenttia vastaajista kertoi eläkkeelle jäämisen syyksi oman taloudellisen tilanteensa kohentamisen, vajaa 20 prosenttia ilmoitti syyksi työnteon vähentämisen. Vastaajista 66 % oli edelleen töissä, ja heistä 47 % oli joko vähentänyt tai suunnittellut vähentävänsä työaikaansa.


title: Vanhuuseläke Suomessa

text: Eläkeuudistus 2017 oli iso sosiaalipoliittinen uudistus, joka vaikutti olennaisesti Suomen eläkejärjestelmään. Ennen sitä vanhuuseläke oli eläke, jolle henkilö saattoi jäädä Suomessa pääsääntöisesti 63–68-vuotiaana. 1940- ja 1950-luvuilla syntyneet pitkäaikaistyöttömät saattoivat joissain tapauksissa päästä vanhuuseläkkeelle tai saada työttömyyseläkkeen jo 62-vuotiaana. Myös Julkisen alan työntekijöillä saattoi olla alempia ammatillisia eläkeikiä. Kansaneläkkeen vanhuuseläkeikä oli 65 vuotta.


title: Vanhuuseläke Suomessa

text: Vanhuus- tai työttömyyseläkettä ei maksettu automaattisesti siihen oikeutetuille henkilöille, vaan sitä oli osattava hakea erikseen. 63 vuotta täyttänyt työntekijä tai yrittäjä saattoi päättää eläkkeensä alkamisajankohdan itse. Vanhuuseläkkeen myöntäminen edellytti, ettei työntekijä ollut enää siinä työsuhteessa, josta hän siirtyi eläkkeelle. Yrittäjä saattoi jatkaa yritystoimintaansa eläkkeelläkin.


title: Vanhuuseläke Suomessa

text: Jos henkilö oli eläkkeellä, mutta hän palasi töihin, hänelle karttui uutta eläkettä 1,5 % vuosiansioista 68-vuotiaaksi saakka.


title: Vanhuuseläke Suomessa

text: Varhennetulle vanhuuseläkkeelle saattoi jäädä aikaisintaan 62-vuotiaana. Varhennetulle vanhuuseläkkeelle jäädessä eläkkeeseen tehtiin varhennusvähennys, joka pienensi eläkettä pysyvästi 0,6 % varhennuskuukaudelta 63 ikävuoteen saakka. Vähennys oli enintään 7,2 prosenttia (0,6 % x 12 kk). Eläkemuoto lakkasi siten, että 1952 ja sen jälkeen syntyneet eivät sitä enää voi käyttää.


title: Vanhuuseläke Suomessa

text: Jos eläkkeen hakemista siirsi yli 68-vuotiaaksi, eläkkeen määrään lisättiin lykkäyskorotus.


title: Vanves

text: Vanves on Ranskan kunta Ile-de-Francen alueella Hauts-de-Seinen departementissa. Se sijaitsee Pariisin kaupungin lounaispuolella, 5,6 kilometrin päässä Pariisin keskustasta. Kaupunki on yksi tiheimmin asuttuja koko Euroopassa. Siellä on arviolta 27 783 asukasta (vuonna 2014) ja sen pinta-ala on 1,56 neliökilometriä. Kaupunki kuuluu kuntien yhteistyöelimeen, jonka nimi on Communauté d'agglomération Arc de Seine.


title: Vanves

text: Kaupungin historiassa merkittävä päivä oli 1. tammikuuta 1860, jolloin Pariisin kaupungin alueellinen laajeneminen toteutettiin liittämällä siihen naapurikuntia. Silloin liitettiin Pariisiin Vanvesin pinta-alasta noin kolmasosa, ja alueet muodostavat nykyisin eritoten Plaisancen-alueen Pariisin kaupungin 14. kaupunginosassa.


title: Vanves

text: Muutamaa vuotta myöhemmin, 8. marraskuuta 1883, noin puolet Vanvesin alueesta liitettiin uuteen Malakoffin kuntaan.


title: Vanves

text: Vanvesin kunta kuuluu Pariisin metron toiminta-alueeseen. Sinne liikennöi metrolinja numero 13, ja alueella on useita metroasemia.


title: Vanves

text: Vanvesin rautatieaseman kautta kulkee myös suuri osa esikaupunkijunien liikenteestä, sillä kaikki Montparnassen asemalta lähtevät junat kulkevat juuri Vanvesin aseman kautta.


title: Vilkuilevat silmät

text: Vilkuilevat silmät on Remu Aaltosen maxi-EP, joka julkaistiin vuonna 1985. EP on Remun ensimmäinen suomenkielinen äänite.


title: Vilkuilevat silmät

text: Kaikki kappaleet kirjoittanut Remu Aaltonen.


title: Live at Café Metropol

text: Live at Café Metropol on Remu Aaltosen live-albumi, ja kaikkiaan viides sooloalbumi. Se julkaistiin vuonna 1985.


title: Live at Café Metropol

text: Henry Aaltonen eli Remu on tehnyt kaikki sävellykset, sanoitukset ja sovitukset, paitsi "Buona Sera".


title: Viittä vaille kaks

text: Viittä vaille kaks on Remu Aaltosen 6. sooloalbumi. Se julkaistiin vuonna 1987.


title: Roadrunner Tour

text: Roadrunner Tour on Remu Aaltosen Remu plays Hurriganes -yhtyeen ensimmäinen ja ainoa albumi. Se julkaistiin vuonna 1994. Kyseessä on live-äänitys, josta suurin osa nauhoitettiin Tavastia-klubilla ja osa Planet FunFunissa Keravalla. Levyllä ei soita Remun lisäksi muita alkuperäisiä Hurriganes jäseniä.


title: In the Spirit of Hurriganes

text: In the Spirit of Hurriganes on Remu Aaltosen 7. sooloalbumi. Se julkaistiin vuonna 1995.


title: In the Spirit of Hurriganes

text: Sävellykset, sanoitukset ja sovitukset Remu Aaltonen, ellei toisin mainita.


title: Madonnanlilja

text: Madonnanlilja ("Lilium candidum") on valkoinen lilja, jota on pidetty eurooppalaisessa maalaustaiteessa siveyden ja puhtauden vertauskuvana ja se on omistettu Neitsyt Marialle.


title: Madonnanlilja

text:
Madonnanliljaa on viljelty niin kauan, että sen alkuperän selvittäminen on vaikeaa. Todennäköisesti lilja on peräisin Anatoliasta. Kreetan saarella on säilynyt minolaisen kulttuurin loistokaudelta noin 4 000 vuotta vanha fresko, jossa on kuvattu madonnanliljoja. Keskiaikaisten luostarien puutarhoissa sitä kasvatettiin lääkekasvina, jolla lääkittiin
naistentauteja.


title: Madonnanlilja

text: Toisin kuin muut liljat, madonnanlilja istutetaan matalaan. Sipulin ylimmän kärjen päälle saa tulla vain ohut multakerros. Mullan tulee olla voimakasta ja mielellään kalkkipitoista. Madonnanlilja kukkii heinäkuussa ja kasvaa noin puolitoistametriseksi.


title: Taikakivi

text: Taikakivi on Remu Aaltosen 8. sooloalbumi. Se julkaistiin vuonna 1999.


title: Taikakivi

text: Kaikki säv., san. ja sov. Remu Aaltonen, paitsi "Dollarihymy" säv. A.P. Sarjanto


title: Mark Maher

text: Mark Maher (s. 1960) on yhdysvaltalainen valokuvataiteilija internetsivujen suunnittelija. Hän on asunut Helsingissä ja muualla Euroopassa vuodesta 1996 lähtien. Hänellä on ollut Suomessa useita näyttelyjä.


title: Mark Maher

text: Maherin uusin tyyli on valokuvan ja metallin yhdistäminen. Hän on kehittänyt omaperäisen tekniikan, jossa hän sulattaa ohuita kuultokuvia pienille teräslevyille polttimen avulla ja muokkaa sulavaa kuvaa terällä.


title: Sticks and Stones (Remun albumi)

text: Sticks and Stones on Remu Aaltosen yhdeksäs sooloalbumi, joka julkaistiin vuonna 2004.


title: Karel Piták

text: Karel Piták (s. 28. tammikuuta 1980) on tšekkiläinen jalkapalloilija, pelipaikaltaan keskikenttäpelaaja. Piták edustaa tšekkiläistä FK Baumit Jablonecia. Hän on pelannut kolme ottelua Tšekin maajoukkueessa.


title: Norick Abe

text: Norifumi "Norick" Abe (, 7. syyskuuta 1975 Tokio – 7. lokakuuta 2007 Tokio) oli japanilainen ratamoottoripyöräilijä.


title: Norick Abe

text: Hän ajoi 11 kauden aikana ratamoottoripyöräilyn MM-sarjassa ja sijoittui parhaimmillaan MM-sarjassa viidenneksi. MotoGP-urallaan hän voitti kolme osakilpailua, joista kaksi Japanissa. Palkintokorokkeelle hän sijoittui 17 kertaa.


title: Norick Abe

text: Abe kuoli liikenneonnettomuudessa Tokion lähellä törmätessään moottoripyörällään u-käännöstä tehneeseen rekkaan.


title: Norick Abe

text: Vuonna 1994 Abe kilpaili villin kortin kuljettajana Japanin Grand Prix'ssä. Hän säväytti otteillaan ja sai seuraavaksi kaudeksi tallipaikan Kenny Robertsin johtamaan talliin. Abe ajoi kaudella 1994 vielä kaksi kilpailua ja sijoittui molemmissa kuudenneksi. Ensimmäinen palkintopallipaikkansa hän otti kaudella 1995 ja ensimmäisen voittonsa kaudella 1996, jolloin hän sijoittui loppupisteissä viidenneksi. Kausina 1997–1998 hän kilpaili Wayne Raineyn tallissa ja kaudet 1999–2002 Luis d'Antin tallissa. Kaudella 2003 hän ajoi MotoGP-sarjassa vain viisi kilpailua mutta seuraavalla kaudella jälleen täyden sarjan. Tämän jälkeen hän siirtyi kausiksi 2005–2006 Superbiken MM-sarjaan. Kaudella 2007 hän kilpaili vielä Japanin Superbike-mestaruussarjassa.


title: Laihian Luja

text: Laihian Luja on laihialainen urheiluseura. Se on rekisteröity vuonna 1996. Seura oli tunnettu erityisesti lentopallosta, nykyään jalkapallo on seuran suurin jaosto. Muita seuran lajeja ovat yleisurheilu, pyöräily, paini ja suunnistus. Salibandya seurassa on pelattu vuodesta 2003 asti nimellä FBC Luja.


title: Laihian Luja

text: Seura syntyi Laihian Liitto-Urheilijoiden ja TUL:n alaisen Laihian Kimmon yhdistyessä. Laihian Liitto-Urheilijoiden edeltäjiä olivat vuonna 1910 perustettu Laihian Veikot ja 1912 perustettu urheiluseura Kataja, jotka yhdistyivät vuonna 1919.


title: Laihian Luja

text: Seura on yksi Suomen suurimmasta lentopalloseuroista pelaajamäärältään. Seuran naisten edustusjoukkue pelaa lentopallon naisten 1-sarjassa, ja miesten edustusjoukkue pelaa lentopallon miesten 4-sarjassa.


title: Laihian Luja

text: Kauden 2004 päätteeksi Laihian Luja nousi Lentopallon 1-sarjaan, 2-sarjasta. Samaan aikaan naapurikaupungin Vaasan joukkue nousi Suomen korkeimmalle sarjatasolle SM-liigaan. Lujan johtokunta päätti heti nousun tultua, että Luja pelaa 1-sarjan kärkijoukkueiden kanssa samalla tasolla. Luja teki heti kovia hankintoja joukkueeseensa. Janne Vedenjuoksu palasi synnyinkaupunkiinsa Nurmon Jymyn 1-sarjajoukkueesta muun muassa. Samalla Luja teki farmisopimuksen SM-liigaan nousseen Vaasan Kiiston kanssa. Luja pelasi kaudet 2005-2007 1-sarjan keskitason porukoissa. Joukkueesta SM-liigassa kävi koittamassa muun muassa Janne Vedenjuoksu, Miikka Tuomola, ja Kari Somppi.


title: Laihian Luja

text: Kaudella 2008 joukkueen johtokunta laittoi tuulemaan pelaajamarkkinoilla, ja hankki joukkueeseensa Vaasan Kiistosta kaksi SM-liigapelaajaa. Tuomas Väyrynen, ja Patrik Ojaniemi saapuivat Vaasasta edustamaan nyt Laihian Lujaa. Joukkueen nimi nousi 1-sarjan kärkiporukoihin heittämällä, lisäksi kun Luja pystyi pitämään muut runkopelaajansa Laihialla. Kausi oli Lujalle kuitenkin lievä pettymys, kun se ei selviytynyt SM-liigakarsintoihin. Joukkue jäi sarjassa tiukasti neljänneksi, kahden parhaan edetessä liigakarsintoihin.


title: Manuel Ortiz

text: Manuel Ortiz voi olla


title: A. F. Puukko

text: Antti Filemon Puukko (25. helmikuuta 1875 Hirvensalmi – 4. joulukuuta 1954 Helsinki) oli suomalainen professori ja kansainvälisesti arvostettu Vanhan testamentin tutkija sekä vuoden 1938 kirkkoraamatun laatineen raamatunsuomennoskomitean jäsen ja puheenjohtaja. Häntä pidetään yhtenä suomalaisista historiallis-kriittisen raamatuntutkimuksen uranuurtajista. Hän on kirjoittanut Vanhan testamentin selitysteoksen ("Raamatun selitysteos 1–4") sekä raamatunsuomennosten historiaa käsittelevän kirjan "Suomalainen Raamattumme".


title: A. F. Puukko

text: Päästyään ylioppilaaksi Mikkelin lyseosta vuonna 1896 Puukko ryhtyi opiskelemaan Helsingin yliopistossa kieliä ja teologiaa. Filosofian kandidaatin tutkinnon suoritettuaan hän opiskeli Leipzigissa väitöskirjaa valmistellen. Hän väitteli kuukauden välein sekä filosofian että teologian lisensiaatin arvoa varten viidettä Mooseksen kirjaa ("Deuteronomium") käsittelevällä kaksiosaisella "Das Deuteronomium"-teoksella (1909–1910). Tämän jälkeen hän toimi yliopistossa heprean kielen dosenttina. Teologian tohtorin arvon hän sai vuonna 1919. Hän toimi teologisessa tiedekunnassa Raamatun alkukielten apulaisena (apulaisprofessori) ja Vanhan testamentin eksegetiikan professorina vuosina 1927–1945. Suomen itsenäistyttyä hän toimi tulojaan lisätäkseen eräiden eduskunnan valiokuntien sivutoimisena sihteerinä. Raamatunkäännöskomitean jäsen hän oli vuosina 1925–1938 ja tuosta ajasta puheenjohtajana vuodet 1934–1938. Komitean työn tuloksena syntyi niin sanottu vanha kirkkoraamattu.


title: A. F. Puukko

text: Puukon väitöskirjassaan viidennestä Mooseksen kirjasta esittämät näkemykset herättivät kiivasta vastustusta historiallis-kriittiseen raamatuntutkimukseen tottumattomassa papistossa. Vanhoilliset eivät hyväksyneet Puukon ja muiden modernien tutkijoiden näkemystä siitä, että Mooseksen kirjat eivät olleet Mooseksen kirjoittamia ja että "Deuteronomiumin" kirjoitusajankohta oli vuoden 600 eaa. paikkeilla. Tutkijoiden keskuudessa Puukon tutkimusta on arvostettu sekä Suomessa että ulkomailla, ja Räisäsen mukaan siihen on viitattu ulkomailla vielä 2000-luvullakin. Puukon myöhempi tuotanto on pääosin suomenkielistä. Siihen kuuluu muun muassa yliopistollisia oppikirjoja ja laajemmalle yleisölle suunnattuja esityksiä sekä artikkeleita tieteellisissä ja yleistajuisissa julkaisuissa. Hän muun muassa esitteli ensimmäisenä tutkijana Qumranin käsikirjoitukset suomalaiselle yleisölle Uuteen Suomeen ja Kansanvalistusseuran kalenteriin kirjoittamissaan artikkeleissa 1949–1951. Luettelo Puukon tuotannosta on lähdeluettelossa mainitussa Niemelän teoksessa.


title: Edie Adams

text: Elizabeth Edith ”Edie” Adams (alk. Enke; 16. huhtikuuta 1927 – 15. lokakuuta 2008) oli yhdysvaltalainen näyttelijä ja laulaja, joka esiintyi uransa aikana niin televisiossa, elokuvissa kuin Broadwaylläkin. Lisäksi hänet muistetaan Muriel-sikarimerkin pitkäaikaisena mainoskasvona.


title: Edie Adams

text: Elizabeth Edith Enke syntyi Pennsylvanian Kingstonissa. Adams on hänen äitinsä tyttönimi. Hän valmistui Juilliard School of Musicista ja Columbia School of Dramasta.


title: Edie Adams

text: Adams debytoi Broadwayllä Leonard Bernsteinin musikaalissa "Wonderful Town" vuonna 1953. Hän sai Tony-palkinnon roolistaan Daisy Maena vuoden 1956 musikaalissa "Li’l Abner".


title: Edie Adams

text: 1960-luvulla Adams esiintyi muun muassa elokuvissa "Poikamiesboksi" (1960), "Rakkaani, tule takaisin" (1961) ja "Mieletön, mieletön maailma" (1963). Vuonna 1963 hänellä oli televisiossa oma varieteeshow’nsa "Here’s Edie", joka jäi kuitenkin lyhytikäiseksi saamistaan viidestä Emmy-ehdokkuudesta huolimatta. 1970- ja 1980-luvuilla hän esiintyi vierailevissa rooleissa monissa televisiosarjoissa, kuten "Fantasy Island", "Lemmenlaiva", "Murhasta tuli totta" ja "Designing Women".


title: Edie Adams

text: Adams oli kolmesti naimisissa. Hänen ensimmäinen puolisonsa, koomikko Ernie Kovacs, kuoli auto-onnettomuudessa 13. tammikuuta 1962. Myöhemmät avioliitot valokuvaaja Marty Millsin ja jazz-trumpetisti Pete Candolin kanssa päättyivät eroon. Adamsin ja Kovacsin tytär Mia kuoli toisessa auto-onnettomuudessa 1982. Millsin kanssa Adamsilla oli yksi poika, Josh Mills.


title: Manuel Ortiz (nyrkkeilijä)

text: Manuel Ortiz (2. heinäkuuta 1916 Corona, Kalifornia – 31. toukokuuta 1970 San Diego) oli yhdysvaltalainen kääpiösarjan (51–54 kg) ammattinyrkkelijä.


title: Manuel Ortiz (nyrkkeilijä)

text: Manuel Ortizin ensimmäinen vastustaja helmikuussa 1938 oli Benny Goldberg, jolle hän hävisi. Hän saavutti kääpiösarjan maailmanmestaruuden 7. elokuuta 1942 Los Angelesissa voitettuaan pistein Lou Salican. Hän puolusti titteliään menestyksekkäästi 14 kertaa kunnes 6. tammikuuta 1947 San Franciscossa menetti sen Harold Dadelle ja voitti sen takaisin samana vuonna 11. maaliskuuta Los Angelesissa. Vasta 31. toukokuuta 1950 Johannesburgissa käydyssä ottelussa hän menetti mestaruutensa lopullisesti hävittyään pistein eteläafrikkalaiselle Vic Toweelille.


title: Manuel Ortiz (nyrkkeilijä)

text: Ortiz voitti yhteensä 98 ottelua, hävisi 29, tasapeleiksi tuomittiin kolme. Vain kerran hänet tyrmättiin.


title: Gardner Dozois

text: Gardner Dozois (23. heinäkuuta 1947 – 27. toukokuuta 2018) oli yhdysvaltalainen tieteiskirjailija ja tieteiskirjallisuustoimittaja. Hän oli "Asimov's Science Fiction" -lehden päätoimittaja 1980-luvulta aina vuoteen 2004.


title: Gardner Dozois

text: Dozoisin oma tuotanto koostuu suurimmilta osin novelleista. Hän on voittanut useita Hugo- ja Nebula-palkintoja. Hän loukkaantui vuonna 2004 pahoin liikenneonnettomuudessa ollessaan palaamassa taksilla Philadelphia Philliesin ottelusta.


title: Gardner Dozois

text: Dozois kasvoi Salemissa, Massachusettsissa, ja asui Philadelphiassa, Pennsylvaniassa. Dozoisin vanha yhteistyökumppani Michael Swanwick julkaisi vuonna 2001 hänen uraansa käsittelevän teoksen "Being Gardner Dozois".


title: Leander Norrback

text: Leander Norrback (27. helmikuuta 1904 Myrkky, Lapväärtti, Suomen suuriruhtinaskunta – 15. tammikuuta 1968 Seinäjoki, Suomi) oli suomalainen harmonikansoittaja.


title: Leander Norrback

text: Leander Norrbackin isä, Viktor Norrback, oli kestikievarin pitäjä ja pelimanni, joka kuoli pojan ollessa vain kuusivuotias. Isä oli kuitenkin ehtinyt jo opettaa viulunsoiton ensiotteet pojalleen, joka jo seitsenvuotiaana herätti paikallista huomiota taidoillaan. Jo yhdeksänvuotiaasta asti hän soitti kotikylässään tansseja ja pian kysyntä laajeni muuallekin häihin ja tanssipaikoille. Norrbackin perhe asui kahden hehtaarin maatilalla, jota hän päivätyönään viljeli. Perheeseen kuului vaimo Tilda Elina, sekä kaksi tytärtä ja kaksi poikaa, joista kaikki harrastivat musiikkia, heistä tunnetuimpana Paul Norrback.


title: Leander Norrback

text: Nuotinlukutaidon opittuaan 1916 Norrback alkoi soittaa harmonikkaa, soitinta, joka tuohon aikaan herätti lukuisia ennakkoluuloja. Norrback osallistui useisiin kansallisiin ja eurooppalaisiin musiikkikilpailuihin ja kävi kiertueilla kotimaassa, Ruotsissa ja Saksassa. Hän voitti ensimmäisen palkinnon Pietarsaaressa pidetyissä kilpailuissa vuonna 1923. Vuonna 1929 Norrback kutsuttiin yhdessä Jussi Homanin, August Kaipiaisen ja Gösta Östmanin kanssa koko maan kattavalle kiertueelle kaupunkeihin ja markkinapaikoille. Tuolla kiertueella oli suuri merkitys konserttiharmonikkamusiikin myöhemmälle hyväksynnälle. Vuodesta 1929 hänet kutsuttiin myös säännöllisesti vuosittain Yleisradioon soittamaan kaksi-kolme teosta ja vuonna 1930 kutsu kävi Berliiniin levyttämään useita gramofonille tarkoitettuja savikiekkolevyjä Columbia-yhtiölle, jotka tekivät hänestä tunnetun myös Suomen rajojen ulkopuolella.


title: Leander Norrback

text: Tukholman euroopanmestaruuskilpailuissa hän sai viidennen sijan 1937 ja Helsingin suomenmestaruuskilpailuissa kolmannen sijan 1940-luvulla. Hänet kutsuttiin Lontoon maailmanmestaruuskilpailujen tuomaristoon 1946, mutta hän ei voinut matkustaa tapahtumaan.


title: Leander Norrback

text: Norrback piti myös omaa yksityistä harmonikkakouluaan, jossa hänen opissaan kävi noin 500 pelimannia eri puolilta Suomea. Monet heistä tulivat tunnetuiksi sekä kotimaassa että ulkomailla. Hän teki myös soitinkauppaa.


title: Leander Norrback

text: Professori Heikki Klemetti tunnusti Norrbackin taidot ja antoi siten eräänä ensimmäisistä korkeakulttuurin edustajista harmonikkamusiikille arvoa viulu- ja pianomusiikin rinnalla. Norrback oli myös Suomen Harmonikkaliiton perustajajäseniä ja kunniajäsen vuodesta 1964.


title: Petri Partanen

text: Petri Partanen (s. 26. helmikuuta 1986 Kuopio) on suomalainen jää- ja rullakiekkoilija.


title: Petri Partanen

text: Kaudella 2006–2007 Partanen pelasi kolmessa SM-liigaottelussa edustaen kasvattajaseuraansa Kalevan Palloa. Mestistä hän pelasi kaudella 2007–2008 KooKoossa ja kaudella 2008–2009 D Teamissa.


title: Petri Partanen

text: Partanen edustaa Vuorelan Veikkoja SM-liigassa. Hän edusti Suomea vuoden 2009 MM-kilpailuissa. Samana vuonna Partanen voitti Suomen-mestaruuden Vuorelan Veikkojen joukkueessa.


title: Vaihtoehtoliike Itu

text: Vaihtoehtoliike Itu oli 1980-luvulla toiminut suomalainen poliittinen ja filosofinen järjestö, jonka juuret ulottuivat 1970-luvulla toimineeseen maolaiseen liikkeeseen.


title: Vaihtoehtoliike Itu

text: Itu arvosteli 1980-luvulla muun muassa suomettumista ja Neuvostoliittoa, kuten oli aiemmin tehnyt myös vuonna 1979 lakkautettu Marxilais-leniniläiset ryhmät (MLR).


title: Vaihtoehtoliike Itu

text: Itu ei kuitenkaan ollut samalla tavalla poliittinen liike kuin edeltäjänsä, koska se perustamisensa ja tavoitteidensa suhteen oli täysin erilainen, olennaisesti elämänfilosofinen liike.


title: Vaihtoehtoliike Itu

text: Vaihtoehtoliike Itu perustettiin MLR:n raunioille vuonna 1979.


title: Vaihtoehtoliike Itu

text: ”Vaihtoehtoliike Idun perustimme MLR:n kaatumisen jälkeen ensisijaisesti tyydyttämään omaa kulttuuriharrastustamme sekä elämäntapakeskustelujemme pohjaksi. Vasta myöhemmin otimme mukaan myös yhteiskunnalliset kysymykset kaikessa laajuudessaan.”


title: Vaihtoehtoliike Itu

text: Itu järjesti syksyllä 1979 paneelitilaisuuksia, joihin kutsuttiin mukaan eri mielipidesuunnan edustajia, mm. Dan Steinbock, Pertti Lindfors, Sakari Hänninen, Yrjö Haila, Pekka Sundell, Ville Komsi, Maukka Perusjätkä. Keskustelutilaisuuksista julkaistiin alkupuheenvuorot ja kommentit vihkoina, aiheina esimerkiksi "Vieraantuneisuus tämän ajan pääongelma?", "Ympäristöliike tärkein joukkoliike?", "Punk mitä kapinaa?"; "Ihmiskuva eri aatevirtauksissa ja tämän ajan todellisuudessa" ja "Keskustelua ”Itu-filosofiasta”". Lisäksi julkaistiin useampia Matti Puolakan elämänfilosofisia Itu-julistuksia (Matti Puolakka: "101 teesiä typeryydestä ja muita teesejä muista aiheista", 1979) ja jäsenten tekemiä runoja. Pidettiin illanviettoja, viikonloppuseminaareja, kesäleirejä. Osa jäsenistä oli mukana mun muassa Koijärvi-liikkeessä ja Puolan Solidaarisuus-liikkeen suomalaisissa tukiryhmissä.


title: Vaihtoehtoliike Itu

text: Itu jatkoi edelleen tutkimus- ja julkaisuohjelmaa, josta kehittyi marxismin kaikkien suuntausten ja marxilaisen ajattelutavan peruskäsitteiden systemaattinen kritiikki. 80-luvun lopulle tultaessa teoria kehittyi marxismin raamien yli.


title: Vaihtoehtoliike Itu

text: Idun periaateohjelma länsimaissa rakennettavalle uudentyyppiselle yhteiskunnalliselle liikkeelle 1970–80-lukujen vaihteessa, "Itu-filosofia", voidaan kiteyttää seuraaviin ajatuksiin:


title: Vaihtoehtoliike Itu

text: Aatteellisesti Itu osin lepäsi edelleen marxismi-leninismi-Mao Zedongin ajattelussa. Toisaalta liikkeen tavoite oli kääntää MLM:n ajattelu ylöslaisin. Vaihtoehtoliike Idun mukaan kulttuurivallankumous merkitsi proletaaristen vallankumousten ajan päättymistä ja uuden murroskauden alkua. Tämän katsottiin vaativan uudenlaista ajattelua ja päättyneen vaiheen kaikinpuolista kritiikkiä. Itu kuitenkin tunnusti sosialistisen maailmanliikkeen saavutukset ihmiskunnan kehityksessä.


title: Vaihtoehtoliike Itu

text: Idun yhteiskunnalliset näkemykset liittyivät sosialismin romahdukseen ja ennen kaikkea Kiinan kulttuurivallankumouksen epäonnistumisen syihin. Idulla oli 80-luvulla aivan erilainen käsitys Neuvostoliiton ja Kiinan tilanteesta ja kehityksen suunnasta kuin kenelläkään muulla Suomessa. Ennakoinnit kummankin maan kehityksestä osuivat suuntaa-antavasti täysin oikeaan.


title: Vaihtoehtoliike Itu

text: Matti Puolakka esitti 1970-luvun lopussa ja 80-luvun alussa, että Kiinaan oli palautunut kapitalismi, koska Kiinan Kommunistisen Puolueen keskuskomitean päätöslauselmassa joulukuussa 1978 hyväksyttiin ns. ”tuotantovoimien teoria”. Dengismi vei Puolakan mukaan maan toivottomaan korruptioon ja sitä tietä sisäisiin levottomuuksiin.


title: Vaihtoehtoliike Itu

text: Neuvostoliittoa arvosteltiin marxilaisin käsittein - ts. sen ”omilla aseilla”. Tämä oli itulaisten oman käsityksen mukaan eräs syy siihen, että kyettiin näkemään se valtava sanojen ja tekojen ristiriita ja valhe, johon neuvostovalta perustui. Sellaisella vallalla ei loppujen lopuksi ole legitimiteettiä eikä se voi kestää.


title: Vaihtoehtoliike Itu

text: 1970-luvun lopulla Matti Puolakka ennakoi Neuvostoliiton taloudellisen alamäen, tulevan romahduksen ja neuvostoimperiumin hajoamisen. Tämä näkemys analyyttisine perusteluineen esitettiin ensimmäisen kerran vaihtoehtoliike Idun talvileirillä vuodenvaihteessa 1981-82 ja julkaistiin Ituja-lehdessä v. 1982. Tämän jälkeen Matti Puolakka palasi aiheeseen esseessä ”Näkemyksemme” (Itu-tiedote 1/85), jossa hän ennakoi Neuvostoliiton romahtavan 4-8 vuoden sisällä.


title: Vaihtoehtoliike Itu

text: Idussa tunnustettiin avoimesti marxismin olevan kriisissä ja sosialismin epäonnistuneen, mutta samalla marxilaiselle ajattelutraditiolle annettiin suuri arvo. Idulla oli esittää näkemys marxismin kriisin ja sosialististen maiden epäonnistumisen syistä – ja siitä, miten ongelmat sosialistisissa maissa ja läntisessä jälkiteollisessa yhteiskunnassa ovat samankaltaiset.


title: Vaihtoehtoliike Itu

text: ”Sellainen ajattelutapa, joka oli kaikkein tehokkain alikehittyneissä oloissa ankaraa fyysistä sortoa vastaan toimittaessa, muuttuu taantumukselliseksi niiden ongelmien edessä, jotka tänään lännessä vallitsevat, tai joihin sosialistiset maat törmäsivät sen jälkeen, kun alustava taloudellinen vakaus oli saavutettu - siinä on pähkinänkuoressa totuus tästä vuosisadasta!”


title: Vaihtoehtoliike Itu

text: Idun piirissä katsottiin, että maoismin kritiikki on avain marxismin kritiikkiin. Korostettiin yleisen ihmisolemuksen hahmottamisen merkitystä nykyoloissa toisin kuin yleensä on ollut marxismin ja erityisesti kommunististen virtausten piirissä. Idun pääteemaksi muodostui väite, että sosiaalipsykologisen oikeudenmukaisuuden tajun tulisi olla keskeinen lähtökohta. Marxismiin ei edes sisälly tämäntapaisia käsitteitä.


title: Vaihtoehtoliike Itu

text: Itu lakkautettiin tietoisella päätöksellä vuonna 1989, koska sen piirissä versoneet uudet ajatukset katsottiin riittämättömiksi. Tuolloin ei tiedetty miten nykyoloissa tulisi rakentaa yhtäältä yhteiskuntafilosofista liikettä ja toisaalta elämänfilosofista liikettä. Idun kokemukset antoivat kuitenkin vahvan pohjan uudelle ohjelmalle.


title: Hortense Calisher

text: Hortense Calisher (20. joulukuuta 1911 New York – 13. tammikuuta 2009) oli yhdysvaltalainen kirjailija.


title: Hortense Calisher

text: Calisher opiskeli Hunter College High Schoolissa ja valmistui Barnard Collegesta vuonna 1932. Hänen äitinsä oli saksalainen. Hän voitti Guggenheim-stipendin vuosina 1952 ja 1955. Hän kuului Yhdysvaltain Taiteiden ja kirjallisuuden akatemiaan vuodesta 1977.


title: Hortense Calisher

text: Calisher oli useaan otteeseen ehdolla Kansallisen kirjapalkinnon saajaksi, ja hänelle myönnettiin O. Henry -palkinto. Hänet palkittiin vuonna 1986 Janet Heidinger Kafka -palkinnolla teoksesta "The Bobby Soxer". Hänen omaelämäkertateoksensa "Herself" ilmestyi vuonna 1997.